qundao/data-zh-poetry huggingface dataset:
送别王仲缙先生歌
作者：张宇初
朝代：明
体裁：古风

为学贵师友，斯文追大宗。江湖近凋落，王子欣相逢。昨我髫童慕儒业，尊君卓起推文雄。先子尝从谒明主，文光万丈腾奎府。固宜英嗣继休声，云梦沧溟隘吞吐。华川钟秀山岳奇，辞源自昔专吴楚。一朝辉彩动贤王，九苞凤羽鸣朝阳。鹓行倚马千万语，班贾曹刘焉足方。我闻王书积万卷，探索朝夕高虞唐。珠玑金玉非嗜好，圣训皇谟世为宝。自缘天纵皆宿成，况此贤才臻辅导。汉唐藩屏知学稀，千古鸿名亘穹昊。却愧山林庸钝资，累蒙恩眷徒心驰。逢君备语仁睿德，执报未能欢欲趋。空山积雨交夏绿，联璧独肯过茆茨。湿云到地绕原隰，啼鸟深林昼阴寂。翠荷斜带碧篁妍，残花低亚清泉急。蒲叶倾尊五月凉，离情缓逐长淮入锦囊。卷帙探遗言，禁苑骊珠光。四悬极谭精蕴深，启沃述作幸纪名。山川世闻久，枯木寒泉冰雪情。千金难遇论杯酒，玉堂金马虚位方待贤，直睹高骞动星斗。品藻惭加樵牧音，大雅宁遗凤麟薮。岷峨苍翠仙者都，莫惜因风慰驽朽。
送郑教授叔度之蜀歌
作者：张宇初
朝代：明

东风破暖杨花密，夜雨翻檐涨流急。郑朴肩舆昼叩扃，朝簪犹带岚光湿。我昔知歆孝义门，聚庐合食皆温醇。良金粹玉美昆仲，文献流风欣讨论。阙下相逢蔼辞色，东朝恩冠春坊德。景慕踰深托素知，王门况值贤宾客。旌异东南犹昔时，丹楹彩笔张高楣。钟鸣鼎食系千指，内箴外训严规仪。五百馀龄同一日，应惭刘李争矛戟。巨碣丰碑金石文，岂誇张柳相雄轶。仙华山秀浙水东，文薮词源为代宗。仁声义泽世薰渍，伟望岂亚青芙蓉。多君令誉遭明主，曳裾发轫趍藩府。朝凤鸣阳绝后尘，逸驹脱辔鸣前武。巴蜀㠝岏秀插天，绳桥剑阁相钩连。我王祚土建藩屏，孰让汉献称才贤。君行职教过桓马，绛帐银灯论璧？。浣花飞遍锦官城，滟滪云涛半空洒。王门富积书万签，不啻圭璧光渊潜。璿源玉叶重当世，紬绎万古窥洪纤。我惭荒陋叨宠锡，报德何由致涓滴。空羡高骞势莫攀，日方葛杜偕心迹。傥眷栖迟山泽臞，为言齿暮徒迂疏。祖道阳关怅离绪，柳条绾带增踌躇。兰金交义知应几，离棹匆匆泛江水。愿挹清芬并昔贤，苍苍泰华横秋宇。
送郑教授叔度之蜀歌
作者：张宇初
朝代：明
体裁：古风

东风破暖杨花密，夜雨翻檐涨流急。郑朴肩舆昼叩扃，朝簪犹带岚光湿。我昔知歆孝义门，聚庐合食皆温醇。良金粹玉美昆仲，文献流风欣讨论。阙下相逢蔼辞色，东朝恩冠春坊德。景慕踰深托素知，王门况值贤宾客。旌异东南犹昔时，丹楹彩笔张高楣。钟鸣鼎食系千指，内箴外训严规仪。五百馀龄同一日，应惭刘李争矛戟。巨碣丰碑金石文，岂誇张柳相雄轶。仙华山秀浙水东，文薮词源为代宗。仁声义泽世薰渍，伟望岂亚青芙蓉。多君令誉遭明主，曳裾发轫趍藩府。朝凤鸣阳绝后尘，逸驹脱辔鸣前武。巴蜀㠝岏秀插天，绳桥剑阁相钩连。我王祚土建藩屏，孰让汉献称才贤。君行职教过桓马，绛帐银灯论璧�。浣花飞遍锦官城，滟滪云涛半空洒。王门富积书万签，不啻圭璧光渊潜。璿源玉叶重当世，紬绎万古窥洪纤。我惭荒陋叨宠锡，报德何由致涓滴。空羡高骞势莫攀，日方葛杜偕心迹。傥眷栖迟山泽臞，为言齿暮徒迂疏。祖道阳关怅离绪，柳条绾带增踌躇。兰金交义知应几，离棹匆匆泛江水。愿挹清芬并昔贤，苍苍泰华横秋宇。
酹江月·江湖
作者：张宇初
朝代：明
体裁：词

曾随钓艇，弄秋波，见尽江湖浩漠。两岸白蘋洲渚外，露泠荻花枫落。半夜潮声，中天月色，更转梅花角。推篷试问，故人随处萧索。发棹牧浦渔村，夕阳城畔，归雁鸣偏数。绿酒黄花烟雨际，几梦故园林壑。坏塔风高，海门山小，春尽垂杨郭。归来林下，振衣高视寥廓。
野眺
作者：张宇初
朝代：明
体裁：古风

北风吹狂澜，江水浊不澄。牛犬行平冈，木落山纵横。轻雾散林渚，孤钟度危城。泊舟且无寐，长河终夜鸣。弊服倦驰迈，积雨将寒生。物情异旦暮，幻质奚将迎。凄凄葭菼间，怊怅徒抚膺。
野眺
作者：张宇初
朝代：明
体裁：五言律诗

山谷寒应早，幽怀绝垢氛。白波双涧雨，红树半坳云。啼鸟欺新冷，潜鱼傍夕曛。寂寥何所慰，先哲有遗文。
野舟行
作者：张宇初
朝代：明
体裁：古风

翩翩一叶舟，荡荡广漠野。大幻视八纮，烟波为六马。始从振翮沅湘间，荆门声动争挥诧。试业黉宫未有年，曳裾每重王公前。岷峨览辔入巴蜀，剑阁崔嵬高插天。一朝令誉达明主，美政推贤著天府。精忠浩荡三峡源，俊德辉光百川武。钱塘潮落海门秋，豸冠骢马来南陬。浇风鄙俗顿除涤，湖光万顷烟氛收。自谓天心眷吴越，调官复补洪都缺。花覆乌台剑气寒，冰凝铁柱凌高节。昨过琼林风雪隈，和风暖日姿颜开。欢呼倒屣即知己，醽醁细倾歌落梅。浮生总类转篷急，橹棹帆樯几张翕。纵柁长江白练宽，雄吞七泽湘妃泣。我亦沧洲把钓徒，轻浮一苇穷天吴。渭川严滩傥相值，握手一笑哦菰蒲。知君南浦多鲂鲤，不啻空山卧烟雨。紫阙青云俟远期，白头共钓潇湘水。
闻莺
作者：张宇初
朝代：明
体裁：七言绝句

绿阴垂地晓闻莺，山雨溪岚郭外情。正恼病怀无绪久，远风吹作送春声。
闻霜钟
作者：张宇初
朝代：明
体裁：七言律诗

霜满琼林度晓钟，月华流韵彻晴空。投簪几忆鸿鸣露，欹枕犹惊鹤唳风。银叶香消深馆里，梅花调远古城东。十年感慨成无寐，应律音长岂世同。
雪后早还
作者：张宇初
朝代：明
体裁：古风

幽人素嘉遁，励节抱贞独。冬候喜久和，言旋课樵牧。嚣尘顿斯涤，冲漠久常足。雪巘翳层云，风崖峭孤木。初梅含众芳，涸沼沁寒绿。开轩理遗帙，然薪续明烛。自悲世网婴，息倦谢羁束。强涉川途艰，荒径凋松菊。幸蒙休明眷，往吝鉴披腹。孰志后簪裾，惟怀友麋鹿。矧兹氛祲驰，轇轕迭摧龊。志士耻轩途，污隆岂藩触。愿谐冥寂徒，洗耳临涧曲。非乏解牛硎，惭媚忘羊逐。席温勾漏松，棹伫山阴竹。永托岁寒期，冰霜靡萎馥。玄阴未改春，流景遽何速。悟幻信若浮，虚中了无欲。鄙哉鳝鲔趋，腥腐甘驱促。千载付空言，浩歌还浚谷。
雪后早还
作者：张宇初
朝代：明
体裁：古风

幽人素嘉遁，励节抱贞独。冬候喜久和，言旋课樵牧。嚣尘顿斯涤，冲漠久常足。雪翳层云，风崖峭孤木。初梅含众芳，涸沼沁寒绿。开轩理遗帙，然薪续明烛。自悲世网婴，息倦谢羁束。强涉川途艰，荒径凋松菊。幸蒙休明眷，往吝鉴披腹。孰志后簪裾，惟怀友麋鹿。矧兹氛祲驰，轇轕迭摧龊。志士耻轩途，污隆岂藩触。愿谐冥寂徒，洗耳临涧曲。非乏解牛硎，惭媚忘羊逐。席温勾漏松，棹伫山阴竹。永托岁寒期，冰霜靡萎馥。玄阴未改春，流景遽何速。悟幻信若浮，虚中了无欲。鄙哉鳝鲔趋，腥腐甘驱促。千载付空言，浩歌还浚谷。
雪晴遣怀
作者：张宇初
朝代：明
体裁：古风

辞乡苦淫雨，旬日喜初霁。达曙星汉明，严霜凛寒气。仆夫戒晨发，解缆火先炽。狂风初向止，朝旭悦南至。宿霭散平川，遥烟澹孤屿。峰回积雪白，滩险寒流细。野艇溯渔纶，商帆洽凫戏。洲渚薄欹倾，人烟阒迢递。征途值岁晏，行迈眷遐睇。尘网日疏违，危机慨浮世。束书谢旅贞，百感胡内翳。君恩戴弥厚，蹇拙愧庸器。宠渥逾素期，微裨莫涓致。民彝困蟊贼，管晏渴群睨。顾念衰朽侵，何由觌经济。汀梅烂始英，崖竹滴空翠。少慰幽晦情，奚能惬真契。愿言返驾早，永托丘园憩。
雪蓬歌为典籍邵原性作
作者：张宇初
朝代：明
体裁：古风

雪蓬先生紫绮裘，旷视八极轻王侯。蚤研经史博探索，云梦烟霞相荡浮。华川之高峰，秀色并庐霍。中有群硕生，文光等川岳。世探渊薮时继作，盛代多君振凋落。艰途萍梗付虚舟，浩气盈衿耻悲愕。昔过空山琼树隈，论交泉石倾尊罍。雄词谠论惊满座，玉麈挥雪行云开。间关江汉几经涉，授业侯门卑草莱。一朝声誉动明主，万卷英华驰俊才。成均富高堂，束书雪蓬侧。梦寐江湖兴，不忘吴树秦淮送秋色。日招坐客总簪裾，画舫烟波照编册。晚风蒲苇断鸿西，冻霭纶蓑巨溟北。渭川严滩傲世徒，羊裘熊梦知何如。数罟争投溉鬵急，长竿漫倚游鳞疏。白铜鞮歌莫止金叵罗，为君起玄阴，大泽閟春和。松柏坚贞岁寒美，我本清湘理钓缗，直欲凭虚与天语。阙下相逢后有期，共醉梅花雪蓬里。
题中山草堂歌
作者：张宇初
朝代：明
体裁：古风

雁荡高峰连石桥，草堂别构凌山椒。赤城霞气浮五彩，奇峰叠嶂争岧峣。卢遨芳躅素儒裔，富积诗书佐明治。哦松月夕动遐思，官舍清风落空翠。
题五龙图歌
作者：张宇初
朝代：明
体裁：古风

至阳之精善神化，倏忽云雷动惊诧。波涛汹涌万里奔，变态百状云为驾。九五其位居至尊，尚书贤伟宜攀鳞。苍生正资作霖泽，拂拭此图裨圣仁。
题何沧洲象山高节墨竹歌
作者：张宇初
朝代：明

唐家画法竹最多，干叶每贵施青螺。崔徐唐赵杂花鸟，五代变更初李颇。阎梁诸作皆妙绝，独许苏文成一窠。元盛先称赵李辈，房山京兆俱名代。当时声耀动林府，脱颖壶仙犹狡狯。壶仙昔自燕吴归，气吞云梦光陆离。三湘七泽隘胸宇，尺璧寸珠安苟施。沧洲老人探骨髓，腕臂一扫秋风随。遂令毫楮盈四座，快饮肆意令人嗤。昨为黄郎写高节，缘追卓劲犹奇绝。六经百史意莫传，建安青田事明灭。幽繁但诧充栋辞，寂寞秋潭写空月。况此超尘泾渭空，断崖绝壁春雨丛。黄州嶰谷今几种，落笔独我先推雄。云箨风根象麓趣，融扁拨？俱蚕虫。夏山百叠水千尺，夜雨萧骚太阴黑。展卷挑灯谒我题，尚恐风雷惊四壁。勿谓长竿无钓纶，沧洲白头犹我惜。
题何沧洲象山高节墨竹歌
作者：张宇初
朝代：明
体裁：古风

唐家画法竹最多，干叶每贵施青螺。崔徐唐赵杂花鸟，五代变更初李颇。阎梁诸作皆妙绝，独许苏文成一窠。元盛先称赵李辈，房山京兆俱名代。当时声耀动林府，脱颖壶仙犹狡狯。壶仙昔自燕吴归，气吞云梦光陆离。三湘七泽隘胸宇，尺璧寸珠安苟施。沧洲老人探骨髓，腕臂一扫秋风随。遂令毫楮盈四座，快饮肆意令人嗤。昨为黄郎写高节，缘追卓劲犹奇绝。六经百史意莫传，建安青田事明灭。幽繁但诧充栋辞，寂寞秋潭写空月。况此超尘泾渭空，断崖绝壁春雨丛。黄州嶰谷今几种，落笔独我先推雄。云箨风根象麓趣，融扁拨�俱蚕虫。夏山百叠水千尺，夜雨萧骚太阴黑。展卷挑灯谒我题，尚恐风雷惊四壁。勿谓长竿无钓纶，沧洲白头犹我惜。
题华山仙掌图歌
作者：张宇初
朝代：明
体裁：古风

太华峰，古名岳，元气扶舆兆磅礴。根盘西极嵩岱尊，万丈苍崖倚寥廓。斜倾半月指掌明，侧挂银河碧空落。摩霄岋嶪张峻屏，培塿群山从良霍。天子巡方几幸临，荒祠古宇凌千寻。断桥远带墟渚静，老木低亚川源深。浮云似隔钟鼓暮，铁索高悬渺烟雾。中有仙人王子乔，虎豹为关石为户。我朝望秋当隆平，遍遣羽士逼精诚。遥坛瞻谒莫敢登，归复金门驰圣情。雄辞妙刻照千古，秦汉徒誇禅梁父。山灵川后降祯祥，宗社安隆固天府。巨灵劈石通川流，明星玉女栖丹丘。黄河盘涡出天际，白帝金精荧彩周。车箱箭括通天路，我欲因之与天语。儗招马卫驾鹿升，翠崖丹谷知何许。手携九节杖，笑拍洪崖肩。饥餐落雁霞，渴饮玉井莲。紫衣朱鬓或相遇，借我茅龙飞复旋。壶仙白首惊画绝，赑屃遗踪岂磨灭。泠风一息九万程，底须醉向峨嵋月。
题吴处渊画山水歌
作者：张宇初
朝代：明
体裁：古风

我有江海思，倦为江海游。空山久高卧，焕耀疑丹丘。清都道士家在尘垢外，家有云巢众峰会。白衣苍狗任往还，乃倚西晋仙人旧松桧。方壶外史昔授李郭之丹青，拂袂便作江湖行。湘汉尽探山水秀，盈尺绘画历历窥蓬瀛。停策琼林初话别，二十四岩纷巀嶭。驭风彭蠡驾飞蓬，云涛万倾浮空雪。晓泛宫亭十里湖，夜醉浔阳万艘月。黄鹤矶头江渺茫，岳阳城东台阁张。千波万波帆叶赤，十点九点山微苍。江陵墟景四邻集，赤壁扁舟涨流急。云雨昏冥十二峰，洞庭梧暗湘妃泣。嵯峨阳台山，积雪天际白。沧溟倒泻巫峡来，巴蜀层峰削秋色。篙师努缆攀洑流，星落苔矶乱川侧。曹刘功异失吞吴，杨马才优漫词客。贤王藩屏近所都，殊恩尤眷山泽臞。儒玄满坐剧谭笑，霞佩幅巾联曳裾。青羊琼馆深烟雾，露颗冰浆出宫树。濯锦江边赤履飞，蛾眉月里瑶笙度。我祖灵蹈最汉中，曾驱魑魅昭神功。青城化迹千万丈，几复梦游安尔从。归来且展图，为语川途兴。一览何须汗漫游，应嗟海舶誇雄胜。人生去住俱浮云，净扫旧巢呼鹤群。盈虚洞了人间世，天池一息南溟鹍。鍊真祇儗栖蓬阆，雾屩风飘随放旷。脱屣宁怀闻达期，幽寻写向松萝障。
题吴至灵葆和藏董元寒林重汀图歌
作者：张宇初
朝代：明
体裁：古风

曾读屈骚语，怅然怀远游。空山高卧日慵起，对此宛历江湖秋。重汀回抱别淑隐，洞庭木落湘妃愁。不将巧趣混天真，寒林杳霭迷烟氛。凫翳散乱已冥邈，渔舍两三知几春。江南此景兴莫比，霜冷蒹葭长新水。长松影落空籁鸣，小艇残阳归雁尾。吴网近著风霆脉，云笈深藏窥莫得。野渚平川忆故园，林原入梦经年隔。顾我曾追老画师，层峦叠嶂探幽奇。荆门雅澹推董李，隋珠定价今谁知。明日京华理归浆，空阔神情梦中想。月际潮生晚思多，菰蒲过雨寒风响。
题宋复古溪山积雪图歌
作者：张宇初
朝代：明
体裁：古风

空山积雪动千尺，太白嵯峨遽今昔。墨图尤儗辋川庄，价重南金世珍惜。袁安高卧惯深扃，孟嘉独蹇馀空迹。归棹宁忘赤壁鲈，幽禅共宴云岩夕。荒亭落木正凝寒，涧道冰流墅桥逼。巢屋老居固阴崖，破冻飞泉洒银壁。我亦沧浪把钓徒，旷睨乾坤微一息。怡情皓素欲谁侔，静里春阳惟内溢。披图浑觉涤纤埃，霁黛何妨幻空碧。只今毫墨谢衰迟，诗情漫逐冰丝滴。
题方壶宝晋云烟图歌
作者：张宇初
朝代：明
体裁：古风

昔与奉常辈，丹青耽妙年。披图且览句，抚慨心茫然。壶仙胸宇丹青府，燕赵归来隘吴楚。襄阳逸法诉荆关，海岳风流雄万古。自缘宿契海岳情，云烟浩荡穷沧溟。山浮群树清濑远，雨洗半峰孤塔明。湿岚馀霭纷夏绿，墅渚轻风散凫鹜。移家愿卜水云坳，长竿独倚清溪曲。奉常高弟俊彦流，泮水横经今几秋。鹅湖秀色赋真赏，对此宛卧沧江幽。画意非苟精，神情会应少。落月秋空江海思，浪拟浮槎度林杪。北海高风须力追，清衿气吐云烟姿。曹刘沈谢兴莫比，溟鲲一跃凌天池。
题方壶真人墨竹歌
作者：张宇初
朝代：明
体裁：古风

方壶之山倚空势，阴壑长竿动千岁。壶子衿情海鹤闲，墨华纵写云烟趣。遂令倍价重南金，怒发扬眉鲜轻与。只今寥落散骊珠，太息鲸涛渺仙逝。我昔琼台立雪时，每许馀光发骐骥。廿年弄翰兴莫追，春箨秋筠览苍翠。云卧丹丘不记年，短筇几顾沧波弃。儗招六逸卜芳邻，旷芳浮缘衰懒至。坐阅孤标共岁寒，冰霜岂折凌霄气。蚤慕还丹炼汞铅，静探雅操消尘系。束书须叩刘长生，怡悦何如澹中味。
题方壶真人奇峰雪霁图歌
作者：张宇初
朝代：明
体裁：古风

岷峨太古雪，万劫昆崙巅。壶仙洒墨总冰玉，剑阁㠝岏西极天。层峰浪涌何奇绝，暖动鱼龙湘水裂。霁色初分款段桥，松涛夜度峨眉月。沧江老屋山之幽，极浦阴崖回冻流。袁安门巷三尺白，古木焕烂珊瑚钩。笑我支离卧丘壑，琼树瑶芳翳溟漠。大泽重裘雾霰深，春风渐转梅花角。衰倦谢毫端，披图意忻愕。辋川遗兴邈复追，静对孤光隐寥廓。
题方壶真人淇箓堂墨竹行
作者：张宇初
朝代：明
体裁：古风

方壶子，仙之徒，烟霞气度冰雪肤。青年适志走燕赵，胸吞云梦隘八区。手调玄黄仙掌露，华岳昆溟肆吞吐。贝阙金门汗漫期，照耀奎章渺三顾。振衣便作江南归，江雨湖云春满衣。鹤发仙翁爱蓬首，丹光久与云龙飞。绝崖一笑天地惊，颠倒银河横玉绳。狂澜浩荡作霖雨，碧玉万叠泠风生。人间谓竹总形似，太阴黑入渊龙怒。沧海扬尘堑劫空，此幅自是风雷护。方壶子，天与游。琅玕忽堕凫仙裔，铁网珊瑚银汉秋。平津剑跃尤神变，梦断钧天日华远。吴楚湖山阮谢情，筼筜翠黛平湖浅。淇箓高堂意绵邈，溪霭林霏湿空阔。夜闻天籁绕舍鸣，恼我囊琴与鲸角。浮生转烛江海空，荒冈野渚喧寒蛩。赤县沧洲不可图，坐听落叶声悲雄。欲假长竿钓秋水，独漱寒泉时洗耳。浩歌漫有千古思，高卧空山紫萝雨。
题松阴授道图歌为王景山赋
作者：张宇初
朝代：明
体裁：古风

缑岭仙人，结屋琼林东。巢云道者，为写百尺之长松。见山堂前荫高盖，根盘铁石枝虬龙。自言泥丸古仙子，昔者授道琼山翁。有如灵坛燕白石，长萝秋籁吟天风。上摩九霄错落之云汉，下接三山渺漠之星虹。泥丸之道视旷劫，直与偃蹇苍翠窥鸿濛。缑仙昔跨岭头鹤，闽海吹笙访名岳。故人喜是仲父尊，回鸥溪枕梅花阁。嘉定雄词百炼兵，细语情深古方朔。道山文彩嗟寂寥，振翮超腾足鲸角。忆过溪上停归船，酾酒松阴溪月圆。纵横鳞影落空翠，杳霭竽声回溟川。乔木疏篁不堪写，抚今感昔心茫然。毕宏韦偃称绝笔，独许壶仙踵芳迹。云孙宜更追令名，涧水林峰暮寒碧。后凋之木梁栋材，阴崖霜雪应稀择。笑我放歌兰蕙丛，欲剪松花酿春液。举首共招陈白二老仙，醉卧云涛弄秋色。
题清真轩歌
作者：张宇初
朝代：明
体裁：古风

右军昔得清真趣，兰树留芳总贤裔。君侯振起自天朝，恩重椒房冠穹贵。华轩正面松筠开，玉作檐楹金作台。松风堕雪响晴菌，筠雾迎春侵晓梅。琴书插架牙签束，斜月阑干醉丝竹。珠履球缨满席珍，不嗔玉漏催醽醁。五侯七贵雄当时，飞甍杰阁凌光辉。披露彤墀听鸣凤，簪星紫禁闻朝鸡。辇毂新承临甲第，玳筵绮食繁歌吹。千金宝带五云裘，一朝颁宠传丹陛。世德由来忠孝家，相传簪组俱才华。圣朝累代蕃宠锡，许史金张奚足誇。丰姿温雅信奎壁，凤劵鸾章焕今昔。颇牧功成万户侯，愿尊圣主隆勋迹。愧我山泽臞，清真惬幽适。山阴羽客未笼鹅，扫素何由写空碧。尝谒高轩翠树丛，落花细雨回青骢。广庭潇洒尘不到，春色绕帘啼鸟风。只今齿暮惭衰槁，刷羽高骞羡青昊。贵胄恒看奕叶繁，醉向鹅池卧芳草。
题湖山春翠图歌为倪晋明作
作者：张宇初
朝代：明
体裁：古风

春江涨流夜喧作，霖雨如膏滞山郭。新图坐阅类经行，金彩湖山肆游乐。谁家门巷柳烟丛，别渚舟帆花雾幕。清都阡陌酒垆春，丝管相催莺燕频。小船风送残音曲，月榭歌帏蒲藻滨。黄金买笑轻乡土，白发朱颜改秋水。欢筵宜厌梵台钟，晚市何憎荻花雨。当时珠璧烂京华，湖水荷香今几家。古来消长电惊目，莫怪寒潮悲暮笳。自缘粉黛擅苍翠，心迹熏酣动忘岁。记我林逋鹤队行，江声海色归帆尾。浦树汀云送瞑鸿，闲情尽付严滩句。汉家倪掾带经锄，故业尤存图与书。多君白首素贤裔，高卧松筠耽自娱。要知杨郑等榛砾，清白传芳看有无。
题王右丞雪霁江行图歌
作者：张宇初
朝代：明
体裁：古风

为陈无垢作，希夷之孙貌若仙，卧云不出动十年。挥毫自比荆李辈，旧藏卷轴皆精传。王维此图更幽绝，漫空积雪愁云天。茆屋谁家旧篱落，前山后渚相萦礴。袁安屋舍风正寒，老木萧条干盘错。放舟应有晓行者，竹梅亚地溪声恶。烟霏溟漠渔网静，乱絮飞花夜鸣薄。尺图景物兴难尽小，坞桥通足深隐绝。类君家，象麓居，龙湫石磴蛟蛇影。琼林柯叶冰欲解，飞瀑颠崖两峰顶。客来扫雪开昼门，冻叶滑屦篷檐温。坐怀方薛试春茗，故旧凋谢今谁存。黄尘沸热未清泠，何事酒垆烧竹根。白头偃卧意未倦，会须共笔山南村。
题琵琶云气图歌为张彦弘作
作者：张宇初
朝代：明
体裁：古风

岱舆之山走灵骨，化作劫外千奇峰。此峰立我茅舍北，泼墨许我沧洲雄。沧洲酒酣肆挥扫，章达高情尤绝倒。浮云浩荡随有无，期尔来巢拾瑶草。苍烟积雨龙怪居，云屏石磴相萦纡。碧涧红泉恍疑似，梦游尚记仙人都。况是清修久闲适，燕景空濛漱琼液。坐来黄叶坠西风，对此令人重相忆。
题积雪观梅图歌
作者：张宇初
朝代：明
体裁：古风

王猷才气凌冰雪，贞白高居抱孤洁。梅卉中含天地心，重阴不受风霜烈。芳缛羞同艳冶姿，蘧庐昼暖春阳熙。久知陶谢每同调，静对曲囱千古思。
题翠涛亭歌
作者：张宇初
朝代：明
体裁：古风

翠微之山美如玉，面山筑亭傍溪曲。长风吹下万松声，百顷云涛恍心目。手挥五弦歌紫芝，两耳天籁凌空飞。人间众窍不足和，羊裘雪满迟来归。
题自画秋林平远
作者：张宇初
朝代：明
体裁：七言绝句

北苑高情宿世同，疏林汀渚正秋风。砚池洒墨应多思，写向寒烟夕照中。
题董北苑秋江待渡图歌为汪大椿赋
作者：张宇初
朝代：明
体裁：古风

山幽幽，水悠悠，乔林落落依崇丘。夕阳在地凫鹥散，二三归客呼行舟。清霜被野晚风急，白露带袂寒江流。蒹葭远渚飘叶赤，浦溆荒桥乱山碧。回汀迷岸几渔家，霁月遥天两飞翼。古来画法惟荆关，北苑犹推李郭间。不妆巧趣合天造，云烟澹漠江南山。汪子才华出群骥，文墨有成探画意。珍藏此幅动十年，肆笔鲛绡每丰势。愧我少年游越吴，壶仙泼墨倾金壶。风潮雨濑盈尺素，易画稍窥龙马图。久遗毫墨藉云卧，乔木重是青珊瑚。云中山，天际水，昔欲壮游今倦矣。锦城春色绣围空，画阁晴光香雾洗。湘水閒情兰蕙丛，剡溪逸兴林峦许。爱子芳年笑我衰，琴书满座娱清晖。青云高步矫驰翮，焕耀家声光陆离。得失几何纷代谢，遗墨萧条动无价。尘世驱驰待渡人，谷霭川霏竞高下。严滩钓艇一叶微，鲙鲈得味轻王霸。
题读书松桂林图歌
作者：张宇初
朝代：明

高夫子，儒之英，妙年卓荦驰俊声。结巢松桂究经史，研思探赜皆鸿生。一朝闻望光祖武，盛代高超列簪组。圣朝嗣位擢词林，八泽三湘隘吞吐。愧我山林韦布姿，幸从金马曕风仪。南金和璧不待价，尽推高适今昌黎。复向容台协昭祀，肃陈典礼名当时。尺图雅淡珍藏久，词藻联翩粲琼玖。幽馨满卷绕屏维，湿翠盈编到囱牖。寥寥古往圣贤心，眯目尘情岁寒守。多君自是董贾流，夙承文献嘉谋猷。长林落雪惊舞鹤，远濑迎空回素鸥。扫花席月足涵泳，岂比皓首徒探搜。高夫子，美襟度。幽栖勿念松桂佳，廊庙方期佐明主。经纶不在钟鼎贵，风月寸怀随出处。谢别还山理钓纶，愿企文光照千古。
题读书松桂林图歌
作者：张宇初
朝代：明
体裁：古风

高夫子，儒之英，妙年卓荦驰俊声。结巢松桂究经史，研思探赜皆鸿生。一朝闻望光祖武，盛代高超列簪组。圣朝嗣位擢词林，八泽三湘隘吞吐。愧我山林韦布姿，幸从金马瞻风仪。南金和璧不待价，尽推高适今昌黎。复向容台协昭祀，肃陈典礼名当时。尺图雅淡珍藏久，词藻联翩粲琼玖。幽馨满卷绕屏维，湿翠盈编到囱牖。寥寥古往圣贤心，眯目尘情岁寒守。多君自是董贾流，夙承文献嘉谋猷。长林落雪惊舞鹤，远濑迎空回素鸥。扫花席月足涵泳，岂比皓首徒探搜。高夫子，美襟度。幽栖勿念松桂佳，廊庙方期佐明主。经纶不在钟鼎贵，风月寸怀随出处。谢别还山理钓纶，愿企文光照千古。
题赵魏兰石歌
作者：张宇初
朝代：明
体裁：古风

吴兴妙年冰雪姿，鸥波水暖清涟漪。醉挥兔颖尽书法，密竹幽兰苍玉枝。湘滨楚畹烟雾湿，我欲佩之将何适。千载孤芳烈士风，一调朱丝对寒碧。
题郭熙秋烟平远图歌
作者：张宇初
朝代：明

画中五代俱匠师，荆关董李称绝奇。河阳昔居秘阁内，神宗眷遇重一时。手图屏障遍宫府，古来签轴不足数。金壶玉椀留墨香，湘云华岳生毫楮。是时馆中千百卷，越世相传不多见。劫灰一息江海空，彩素因之昧高远。丹丘自是苏米徒，此笔妙绝当时无。风烟黯淡秋树晚，短桥斜屋行人孤。远黛晴岚隔墟里，山村路暗寒钟起。僧舍人归别水津，凫鹥声散渔歌里。河阳时在圭璧间，意态落笔浑溪山。使人对画欲绝世，闲情倦思怀跻攀。我思昔人今有年，放旷日已俱抛捐。北苑蓟丘获模写，犹好钟陵僧巨然。世传粉绘竞妍丑，澹冶人情蕴琼玖。岁寒枯淡见苍森，指顾风标凌不朽。沧洲玄圃事莫期，蔬餐茅栋临东菑。霜林石涧足栖逸，贾公宁有冰鉴知。晴囱展图为之惜，落寞浮名在编籍。赏心独忆云林翁，皓首从谁玩空碧。
题郭熙秋烟平远图歌
作者：张宇初
朝代：明
体裁：古风

画中五代俱匠师，荆关董李称绝奇。河阳昔居秘阁内，神宗眷遇重一时。手图屏障遍宫府，古来签轴不足数。金壶玉碗留墨香，湘云华岳生毫楮。是时馆中千百卷，越世相传不多见。劫灰一息江海空，彩素因之昧高远。丹丘自是苏米徒，此笔妙绝当时无。风烟黯淡秋树晚，短桥斜屋行人孤。远黛晴岚隔墟里，山村路暗寒钟起。僧舍人归别水津，凫鹥声散渔歌里。河阳时在圭璧间，意态落笔浑溪山。使人对画欲绝世，闲情倦思怀跻攀。我思昔人今有年，放旷日已俱抛捐。北苑蓟丘获模写，犹好钟陵僧巨然。世传粉绘竞妍丑，澹冶人情蕴琼玖。岁寒枯淡见苍森，指顾风标凌不朽。沧洲玄圃事莫期，蔬餐茅栋临东菑。霜林石涧足栖逸，贾公宁有冰鉴知。晴囱展图为之惜，落寞浮名在编籍。赏心独忆云林翁，皓首从谁玩空碧。
题雪江独钓图歌
作者：张宇初
朝代：明
体裁：古风

衰柳萧条断流急，短蓑钓雪风烟湿。大江渺漠去不还，万顷瑶光浸寒碧。林侯重是三山英，乌台久共冰蘖贞。俯仰乾坤竦毛骨，巨鳌一撤凌空行。
题青岩隐居图歌
作者：张宇初
朝代：明
体裁：古风

青岩之峰几千尺，中有隐居山别翼。龙门高插势穹窿，宛与齐山并苍碧。涧南涧北环两溪，沃壤平原美泉石。翠蒲瑶草郁芬芳，屹立双楹面森戟。徵君素非隐者徒，涵泳膏腴富千亿。华川名胄世儒宗，师友渊源重今昔。文章光焰焕骊珠，词藻声华烂和璧。偶欣林壑寄閒情，岂比烟霞滞飞舄。皇明真主聿龙兴，卓起幡然应先辟。佐州裁史冠文林，宠渥骈蕃照沦迹。远使边夷执节倾，精忠耿耿明胸臆。汉家马援誓革尸，曷愧荒榛秋露滴。佳嗣超腾早曳裾，永继文声光史籍。天朝继统际仁明，太学高迁宜遽陟。曩过空山索我图，为写潺湲勉相忆。梦追清濑听猿啼，落月高悬当绝壁。万里岷峨别四春，京华忽喜离情涤。烂熳雄文应墨新，不惭班马传芳迹。继志宁忘梓泽情，白头终许从安适。黼黻皇猷正迩期，坐对青岩犹目历。
风入松·和虞学士韵
作者：张宇初
朝代：明
体裁：词

江城淹病酒难酣。疏鬓讶朝簪。暑消已觉秋光遍，红尘远、斜日回骖。蕙帐累留残宿，青霜犹湿春衫。秦淮潮定碧如蓝。归燕息呢喃。白云帏幔寒偏早，更谁问、雁字鱼缄。早晚棹声归也，黄花白酒村南。
风入松·问学
作者：张宇初
朝代：明

十年灯影夜相亲。寒暑迭催频。短窗几度停犀管，残编尽、知味何人。帘外雪深风紧，梅花偏旺诗神。千经万史足经纶。学业志弥沦。天根月窟问今古，文章事、多少迷津。收敛虚灵瑩彻，杖藜随处阳春。
风入松·问学
作者：张宇初
朝代：明
体裁：词

十年灯影夜相亲。寒暑迭催频。短窗几度停犀管，残编尽、知味何人。帘外雪深风紧，梅花偏旺诗神。千经万史足经纶。学业志弥沦。天根月窟问今古，文章事、多少迷津。收敛虚灵莹彻，杖藜随处阳春。
西湖竹枝词二首·其一
作者：张守中
朝代：明
体裁：词

西湖女儿似西施，瓜皮小船歌竹枝。郎心如月有时黑，妾身如山无动时。
西湖竹枝词二首·其二
作者：张守中
朝代：明
体裁：词

苏公堤上柳枝枝，月子弯弯似妾眉。记得双双拜新月，只今独有影相随。
总华图
作者：张守乾
朝代：明
体裁：五言律诗

奠位雄西土，灏气配岳宗。岚开金菡萏，翠削玉芙蓉。邃谷游仙女，高峰卧隐龙。时兴仰止念，几欲杖孤筇。
和山居诗二首·其一
作者：张守约
朝代：明
体裁：古风

遁居霞雾峰，千山万山里。白云傍榻飞，草阁依岩起。閒卧拥鹿裘，清谈挥麈尾。童子采茶归，自去汲泉水。
和山居诗二首·其二
作者：张守约
朝代：明
体裁：古风

山空宿鸟鸣，涧道卧松影。凉月夜凄凄，明河秋耿耿。长歌复短吟，来往无人境。疏鬓不堪搔，絺衣风露冷。
中元洞
作者：张守让
朝代：明

凭高聊极目，洞口白云生。屏嶂千峰合，人烟百雉平。披蓁寻鸟道，坐石听猿声。及此淮南卧，偏宜吏隐情。
凌玄洞宴集
作者：张守让
朝代：明

幽崖河朔会，共倒接䍦巾。岳拥薇垣近，林开画戟新。烟萝尘外景，岩壑雨中春。幸此陪欣赏，山花笑向人。
石屏山
作者：张守让
朝代：明
体裁：七言绝句

谁将屏幛倚云开，削壁当空抱郡回。自是皇图天外壮，长城拥出日边来。
笔岫
作者：张守让
朝代：明
体裁：七言绝句

笔岫横天插晓云，长风飘落气氤氲。夜来正有江淹梦，散作晴空五彩云。
镇安渡
作者：张守让
朝代：明
体裁：七言绝句

津头风雨暗垂杨，两岸相逢即异乡。春水横江不可渡，谁为鞭石造舆梁。
题诸葛祠
作者：张守让
朝代：明

孤臣祠宇枕江皋，遗恨吞吴与灭曹。寂寞忠魂何处是，江流击石阵云高。
香炉岩
作者：张守让
朝代：明
体裁：七言绝句

溪边流水绕香台，瑞气金炉五色开。却是玉楼仙子度，冯彝捧出博山来。
崖门吊古
作者：张守谦
朝代：明

行殿荒凉锁瘴烟，乾坤万古见三贤。间关不惮勤王志，惨淡谁悲救国迁。无限忠魂依夜月，有时风雨洗胡膻。空馀波荡崖门水，遗恨前朝逝若川。
折杨柳
作者：张守谦
朝代：明

何处垂杨柳，边城万里天。青飘云外湿，翠压雾中鲜。粉黛愁霜落，红颜损塞烟。有无肠苦断，扳折付幽燕。
与慈邑诸公会宿茅甫生驻鹤楼得夜字
作者：张宣
朝代：明
体裁：古风

白水冒平田，积阴过初夏。风雨招友生，琴樽相慰藉。飞梯倚孤撑，连峰竞回迓。晦冥岩壑变，空翠林木亚。疏烟截山秃，微月露天罅。僧钟隔远寺，渔火候归舍。鹤影渚云迷，风声涧泉罢。投迹山水邦，脱身纷俗驾。久忘簪组累，不待休沐暇。饮酣心为壮，时危气逾下。佳会不再期，兹游偶来乍。鸡鸣起营营，莫忘永清夜。
吴江夜泊
作者：张宣
朝代：明
体裁：五言律诗

风壤三州接，江湖一水过。虹消沧海雨，日落洞庭波。羌笛《梅花引》，吴歈《子夜歌》。从军古云乐，吾意竟如何。
感兴
作者：张宣
朝代：明
体裁：五言律诗

天下竟如何，阳微气少和。南冠瞻北斗，吴女解淮歌。邻壤青犹燧，江流白自波。古来经略事，不在杀伤多。
桐庐舟行
作者：张宣
朝代：明
体裁：五言律诗

自在眠沙鸟，参差上濑船。乱峰寒笛外，疏雨暮钟前。滩转疑无路，林深别有天。羊裘怀隐者，高节已千年。
苏编修昌龄挽诗
作者：张宣
朝代：明
体裁：七言律诗

遗编三叹古稀声，分得乾坤一气清。天上故人俱告老，江南小子尽知名。琼花后土醒春梦，夜月空梁黯旧情。地下修文书正朔，也知不独晋渊明。
赠相士
作者：张宣
朝代：明
体裁：古风

桂丛始华香满院，烝龙有客来相见。自言幼读许负书，烂烂双瞳炯若电。瞪予丰采夸再三，昔何蠖屈今豹变。穷官得之谈笑顷，不用文场苦鏖战。人生所贵能自知，我尝镜中见吾面。两颧赪色耳无轮，龌龊低头共鄙贱。纵如眉目差疏秀，已分半生食破研。长吟抱膝倚青天，看尽投林飞鸟倦。封侯骨相岂不殊，飞虎头颅加颔燕。拨灰煨芋且勿言，门外秋江净如练。
赠铁笔屠宗哲
作者：张宣
朝代：明
体裁：古风

秦灰已冷文字灭，峄山火焚石鼓裂。跨斯肩籀属何人，汉隶唐分竞殊劣。若人笔力森积铁，屋雨漏痕钗股折。燕京死却茅召之，四明乃遇屠宗哲。亭前墨妙声登登，野客海乡归未能。预拂悬崖一片石，要须元结颂中兴。
送范上人
作者：张宣
朝代：明
体裁：古风

上人虎丘住，日夕临剑池。炯如摩尼珠，性照光陆离。丛林岁腊长，故国霜露滋。袈裟映初日，遍礼天人师。自缘缔方外，因之劳远思。
采莲曲和朱秦仲
作者：张宣
朝代：明
体裁：古风

吴娃荡兰桨，采莲戏绿波。苦心留翠房，低头避高荷。采莲不得藕，刺伤将奈何。凉风动影扇，因之发阳阿。
长洲春雨
作者：张宣
朝代：明
体裁：古风

东风涨新绿，吴雨断复鸣。细淹花粉堕，斜晕水纹生。台琴不成弄，廊屟俱有声。朝观思无邪，白鸟烟江明。
一纲谣
作者：张宪
朝代：明
体裁：古风

一纲举，万目张。建炎帝，开重光。首窜卖国牙，继诛易姓王。募军买马事战备，誓为吾君复旧疆。忤汪黄，七十五日中书堂，奉祠已落张公章。嗟乎一纲去，万目弛，□马长驱饮江水。张公督战方未已，张公督战方未已！
上元夫人词
作者：张宪
朝代：明
体裁：古风

七月七日夜，王母降汉宫。上元何夫人，仪卫略与同。头作三角髻，年可二十馀。身著青霜袍，坐拥紫霞车。九云夜光冠，六山火玉佩。敛袂登殿阶，进向王母拜。王母坐止之，呼与共良会。翩翩三青鸟，飞来绿窗歇。口衔七蟠桃，甘脆胜冰雪。刘郎非仙器，内欲未断绝。怀核欲种之，开花待桃结。一桃九千年，徒尔縻岁月。上仙哑然笑，忽逐綵云灭。
与宁子廉马敬常饮酒得移字
作者：张宪
朝代：明
体裁：七言律诗

我爱中州双国士，尊前为我解金龟。南山石烂歌逾缓，铜柱沙沈迹未移。割土有人窥汉鼎，磨崖无客颂唐碑。狂生雅抱澄清志，中夜闻鸡起舞时。
东门行
作者：张宪
朝代：明
体裁：古风

东都门外今古稀，东宫二傅同日归。百官祖道设供帐，敕赐黄金作酒赀。归来日日会亲友，尽卖赐金买醇酒。白头刚傅空劳劳，一杯鸩羽不就狱，博得君王祠少牢。
中秋碧云师送蟹
作者：张宪
朝代：明
体裁：古风

天风吹绽黄金粟，檐前老兔飞寒玉。客窗不记是中秋，但觉邻家酒浆熟。泖田秋霁稻未镰，苇箔竹断收团尖。红膏溢齿嫩乳滑，脆美簇簇橙丝甜。无肠公子誇钁铄，两戟前驱终受缚。靥心昼煖白玉脐，夔牟夜泣红铜壳。曲生风度亦可怜，且对霜娥供大嚼。酒后高歌绕碧云，九峰一夜霜华落。
临安军前
作者：张宪
朝代：明
体裁：七言律诗

寂历荒城遍野蒿，昔人事业已徒劳。雁将秋色催归马，枫引霜花入战袍。地阻东南乡信远，天昏西北阵云高。不堪屡作还家梦，起向西风抚大刀。
临安道中先寄赛景初
作者：张宪
朝代：明
体裁：古风

朝入临安山，暮上由拳岭。周道无行踪，晴空断飞影。严关固高栅，叠嶂列危屏。荒坰斜日淡，虚市野烟冷。息肩坐茂树，瞑目发深省。何庸马蹄尘，兵锋迭驰骋。
书愤
作者：张宪
朝代：明
体裁：七言律诗

离宫金翠化为烟，土宇雕零旧幅员。岂是相君酣醉日，况逢天子中兴年。武关兵马全无信，浯水文章久未镌。白发诗翁忧帝室，长歌泣血拜啼鹃。
二乔图
作者：张宪
朝代：明
体裁：五言律诗

并倚两娇娆，人呼大小乔。腕松红玉钏，钗亸紫金翘。公瑾应同调，孙郎早见招。独怜铜雀瓦，风雨夜萧萧。
二月八日游皇城西华门外观嘉孥弟走马歌
作者：张宪
朝代：明
体裁：古风

春风压城紫燕飞，绣鞍宝勒生光辉。软沙青草平似镜，花雨满巾风满衣。潜蛟双绾玉抱肚，朱鬣分光散红雾。金龙五爪蟠彩袍，满背真珠撒秋露。生猿俊健双臂长，左脚蹋镫右蹴缰。铜铙四扇绕十指，玉声珠碎金琅珰。黄蛇下饮电掣地，锦鹰打兔起复坠。袖云突兀鞍面空，银瓮驼囊两边缒。西宫綵楼高插天，凤凰缭绕排神仙。玉皇拍阑误一笑，不觉四蹄如迸烟。神驹长鸣背凝血，郎君转面醉眼缬。天恩剪下五色云，打鼓归来汗如雪。
于潜点砦经脱忽赤右丞战地
作者：张宪
朝代：明
体裁：古风

路回山麓交，直壁万仞立。浮岚滴空翠，下浸澄泓湿。长峦拱天岳，坏道驶涧急。眷彼岩险势，一夫自敌十。要地不力战，崩奔胡可戢。哀哀左辖公，马革卧原隰。孰知王师重，戴首奉贼级。我来访战地，一恸已莫及。日入鬼燐生，阴风国殇泣。
井底蛙
作者：张宪
朝代：明
体裁：古风

清水冷，井底蛙。鸾旗旄骑称警跸，垂旒佩玉登龙车。不知天下本一家，雌雄未决胡矜夸。井底蛙，井中小，堂堂东帝天日表。南庑岸帻彼何心，都布单衣笑君狡。君不见故人共卧严子陵，一夜客星侵帝星，何尝解作木偶形。
井西丹房
作者：张宪
朝代：明
体裁：七言律诗

葛井西头更向西，丹房高与白云齐。铅田虎下飞红电，汞海龙沈结紫泥。山鬼俯阑窥火候，炉神伏地丐刀圭。饮馀一盏中黄酒，坐听鹃声松上啼。
代魏徵田舍翁词
作者：张宪
朝代：明
体裁：古风

臣本山东农，臣诚田舍翁。臣以隋末乱，出仕蒲山公。蒲山愎谏自用，故臣言不用，臣计不从。百万粮，一日尽，百万众，一夕空，力屈事去归山东。臣义不忍弃故土，事仇充，相随西来朝真龙。先帝不臣识，大臣不臣通。故臣上书自请安山东。山东归皇图，授臣洗马之职在东宫。东宫多不德，兄弟不相容。臣教太子剪黑闼，亲元戎。又教太子除陛下，太子不臣庸。太子既死，先帝命臣听陛下处分，臣安敢效匹夫小谅自与逆党同。陛下以臣尽心所事，赦臣死罪，除臣秘书，登臣政府爵位崇。臣于是感激，时时进谏开皇衷。陛下幸而时听臣言，以致四海太平年谷丰。使陛下功德及尧舜则臣心喜，小有过失则臣心忡。是以不四年中而有三代风。陛下初年诚心听谏，故天耳聪。今听谏不逮昔，故天耳聋。往以未治为忧，故人心悦。今以既治为安，故威德隆。往日用臣言，赐臣以黄金瓮。天厩骢，辍殿材构臣屋与墉。今日以人言仆臣墓碑，停臣子婚，为惠胡不终。喜臣则谓臣妩媚，恶臣则詈臣田舍翁。陛下不宜以喜怒毁誉损厥躬。臣荐侯与杜，谓其才略雄，臣岂阿党预知其终凶。臣录谏疏草，前后三百封。欲使后世知陛下，能听谏，致时雍。岂欲卖直归过为己功，避嫌焚草徒足恭。臣幸而身先朝露，使臣不幸，恐不免随比干，侣龙逢。独不记臣言良与忠，胡为乎会须杀此田舍翁。田舍翁，岂畏死，但惜陛下既杀张亮，又诛刘洎，剪刈大臣如刈蓬。臣不愿陛下祠少牢，立仆石，但愿陛下养气质，除内讧，毋以喜怒存诸胸。大臣无灾帝德穹，社稷无虞王业鸿。千秋万岁为唐宗，老臣不讳田舍翁。于乎，老臣不讳田舍翁。
仲温画扇上作假山棕蕉梧竹
作者：张宪
朝代：明
体裁：古风

棕榈覆墙阴，芭蕉上窗绿。凉风起高梧，白露下丛竹。明月照假山，雁啼人未还。砧声不出户，心在玉门关。
任城道中
作者：张宪
朝代：明
体裁：古风

客行鲁桥道，路出毒山驿。驱车上峻坂，歇马道傍石。雨来松树暗，风起荷叶白。一笑叹浮生，胡为倦行役。
伍拿罕元帅斩新李行
作者：张宪
朝代：明
体裁：古风

中原恶少称新李，八尺长躯勇无比。铁枪丈二滚银龙，白面乌骓日千里。攻州劫县莫敢撄，乌羊浑脱缦胡缨。轻车壮士三十两，战则为阵屯为营。殿前将军不敢搏，羽林孤儿甘受缚。柳林道上掠宝车，独树堆边劄毡幕。吐蕃老帅西南来，虎头不挂三珠牌。弊裘羸马失故态，宝刀绣涩盔生埃。步入中书谒师相，愿请长缨三百丈。生缚凶魁献至尊，不使朝廷乏名将。相臣入奏大明宫，玉音特赐天厩骢。亲军百骑备两翼，綵旗尽出东华东。硬弓二石力逾弩，长驱夜走涿城下。土冈无树著伏兵，两阵相当如怒虎。弯弯弓弰抱团月，点点枪尖飞急雪。神骓未随白羽仆，贼颅已逐青萍缺。一骑平原报捷归，天狗有声流作血。
伥魂啼血行
作者：张宪
朝代：明
体裁：古风

白面于菟行偃草，雄剑为牙戟为爪。夜越铁关吞九牛，弱妇婴儿眼中饱。郊原十里吹腥风，白骨塞途秋草红。肝肠挂树野鸦噪，鬼火照城人迹空。呜呼猎师心力巧，药箭无功机发早。旧魂走抱新魂啼，一夜黑风天亦老。
伥魂啼血行二首·其一
作者：张宪
朝代：明
体裁：古风

孤城四面啼猛虎，怒豹咆哮饿彪舞。东海王公长猎儿，手有长刀腰有弩。黄公前日为虎吞，胆落猎儿深闭门。今晨冯妇复攘臂，虎视不动门前蹲。君不见妖狐假威不敢搏，而况真虎据岩壑。伥魂导虎已何时，血腥芳草愁离离。
估客行二首
作者：张宪
朝代：明

发舟石头城，系舟梅根渚。江月夜寥寥，照见家人语。割裳制家书，刺指题日月。不知何时到？但记今朝发。
估客行二首·其一
作者：张宪
朝代：明
体裁：古风

发舟石头城，系舟梅根渚。江月夜寥寥，照见家人语。
估客行二首·其二
作者：张宪
朝代：明
体裁：古风

割裳制家书，刺指题日月。不知何时到，但记今朝发。
估客行二首·其二
作者：张宪
朝代：明

割裳制家书，刺指题日月。不知何时到？但记今朝发。
佘山道中
作者：张宪
朝代：明
体裁：七言绝句

老树排云石径斜，炊烟起处有人家。一声啼鸟春成夏，新绿满汀浮柳花。
冬夜闻雷有感
作者：张宪
朝代：明
体裁：古风

阳气涣不收，梨花开九月。无何玄冬夜，火灵飞列缺。疾雷故匉訇，大雨久不辍。顽云聚复散，淫风赤如血。虫豸不入藏，龙蛇竞出穴。寒威变融焕，四序失故节。胡为数岁中，雷向盛冬发。委靡不执柄，遂为群阴窃。及其不可忍，奋迅始一决。乃于涸寒时，䃸磹未肯歇。龙战久不解，险难纷纠结。既乖长养意，愈使威权亵。天怒不终朝，王纲有时裂。何能尧吾君，调理继稷契。先事诛权奸，以次及群孽。假尔霹雳车，为吾左黄钺。普天新号令，坐使万国悦。煌煌世祖业，中道复光烈。
出自蓟北门行
作者：张宪
朝代：明
体裁：古风

出自蓟北门，遥望瀚海隅。黄沙落寒雁，衰草号雄狐。河水血成冰，土冢碑当涂。乃知古战场，本是贤王都。武皇昔按剑，一怒万骨枯。半夜下兵帖，六郡皆欢呼。将军各上马，百道追匈奴。羊马满大野，万帐收穹庐。英英长平侯，六骡走单于。至今青史上，犹壮武刚车。
北庭宣元杰西番刀歌
作者：张宪
朝代：明
体裁：古风

金神起持水火齐，煅鍊阴阳结精锐。七月七日授冶师，手作钳锤股为砺。一千七百七十锋，脊高体狭刀口洪。龙飞蛟化岁月久，阮师旧物今无踪。呱哇绣镔柔可曲，东倭纯钢不受触。贤侯示我西番刀，名压古今《刀剑录》。三尖两刃圭首圆，剑脊䵝䵝生黑烟。朱砂斑痕点人血，雕青皮软金钩联。唐人宝刀誇大食，于今利器称米息。十年土涮松纹生，戎王造时当月蚀。平章遗佩固有神，朱高固始多奇勋。三公重器不虚授，往继王祥作辅臣。
匡复府
作者：张宪
朝代：明
体裁：古风

扬州都督开三府，十万强兵猛如虎。骆生长檄魏生谋，大义精忠照千古。山东豪杰望旌旗，蓄缩江淮立伯基。莫指金陵图王气，石梁鸦噪髑髅悲。
卖卜翁
作者：张宪
朝代：明
体裁：古风

三月长安道，雨过街树绿。下有卖卜翁，危坐营握粟。举日讲仁义，旋式推祸福。不学贾大夫，忧来方赋鵩。
南飞乌
作者：张宪
朝代：明
体裁：古风

南飞乌，尾毕逋，白头哑哑将众雏。渭河西岸逐野马，白门东楼追赤兔。冀豚荆犬肉不饱，展翼南飞向江表。江东林木多俊禽，不许南枝三匝绕。老乌莫侮髯郎小，髯郎讵让老乌老。东风一炬乌尾焦，不使老乌矜觜爪。老乌自谓足奸狡，岂信江湖多鸷鸟。捽乌头，啄乌脑。不容老乌栖树枝，肯使蛟龙戏池沼。释老乌，未肯搏，紫髯大耳先相攫。河东老羽云外落，老乌巢成哺铜雀。
厓山行
作者：张宪
朝代：明
体裁：古风

三宫衔璧国步绝，烛天炎火随风灭。间关海道续萤光，力战厓山犹一决。午潮乐作兵合围，一字舟崩遂不支。樯旗倒仆百官散，十万健儿浮血尸。皇天不遗一块肉，一瓣香焚海舟覆。犹有孤臣卧小楼，南面从容就刑戮。
双庙词
作者：张宪
朝代：明
体裁：古风

睢阳战败血飘杵，力屈犹思为厉鬼。玄元祠前哭一声，朝食爱姬暮罗鼠。唐家宫殿秋草生，二十一陵如掌平。独遗双庙门前石，日有行人来系牲。
双燕离
作者：张宪
朝代：明
体裁：古风

双燕复双燕，双飞绣户中。梅梁立春雨，桂殿别秋风。火焚柏梁台，信断乌衣国。羁雌忆孤雄，双飞难再得。卵破巢既空，系丝徒尔红。曾如燕赤凤，能入汉皇宫。
双龙图
作者：张宪
朝代：明
体裁：古风

云谷道人手持一片东溪纑，云林散人为作双龙出入清潮图。砚池浓磨五斗墨，手涂脚蹋顷刻云模糊。既不为爬山引九子，亦不作掣电吞双珠。但见一龙盘空偃蹇飞下尾闾穴，一龙搅海奋迅直上青天衢。雄者筋脉紧，雌者腹肚粗。双冲交挺白玉柱，两角对树青铜株。宛宛修尾卷蹴浪花白，聂聂钜甲挟拍□风乌。性驯肯入孔甲驾，气恶欲踢丰隆车。张吻啖阿香，舞爪挐天吴。轰霆时或取旱魃，飞雨自足苏焦枯。寸池尺泊虽云不能一日处，十年未用犹可高卧南阳庐。云谷子，七宝钵盂深袖手。云林子，光环金锡且载□。吾将倒三江，倾五湖。洗馀百战玄黄血，尽率凡鳞朝帝都。
发白马
作者：张宪
朝代：明
体裁：古风

朝发白马津，莫及陈留县。兵事急星火，驿程疾雷电。左挟弓，右擎箭。独飞一骑报军书，百里王城驰急变。丞相真静才，清谈白羽扇。天子蔽九重，张乐绛霄殿。内门三日不得朝，咫尺天威无路见。三十万众解甲降，锦绣封疆成广荐。明日腥风虏骑来，背城借一谁堪战？嬖幸窃鲁弓，奸谀卖纪甗。衔璧牵羊事已非，束手蕃臣忘入援。抆泪踏边尘，含愁别宫院。回首东南汉月高，淅沥风沙破颜面。白草黄云望莫穷，西楼尚隔汤城淀。木叶山前下马时，背水始悟降王贱。使者来，君早见！
取青楼夜饮戏叶子肃
作者：张宪
朝代：明
体裁：五言律诗

酒令传觞急，灯花啮烛低。山人清似水，老子醉如泥。天黑月堕地，水寒星在溪。犹吹赤蹄纸，照道画楼西。
古有所思行
作者：张宪
朝代：明
体裁：古风

我思古之人兮不可从，乃在黄土之底，青编之中。青编几帙载名姓，黄土万冢埋英雄。重泉黯黯隔白日，宰树飒飒生悲风，虽我有语谁为通。皇天不肯惜人物，百年转眼如飘蓬。秦皇汉武气焰盖一世，彭殇丘蹠俱成空。黄帝升鼎湖，桥山葬遗弓。虞舜死九疑，銮舆不还宫。明王圣主只如此，纷纷余子真蝼蚁。二女泣兮湘竹斑，群臣归兮弓剑闲。吊古昔兮望远，见江上之青山。白玉椁，黄金棺，千年滞魄生辛酸。功名震主亦闲事，不若樽前且破颜。
听松图
作者：张宪
朝代：明
体裁：七言绝句

洪岩羽士氅衣轻，脚踏青鸾下玉京。直壁倒悬秋万尺，盘陀石上听秋声。
听雪斋
作者：张宪
朝代：明
体裁：五言律诗

万籁入沈冥，坐深窗户明。微于疏竹上，时作碎琼声。扑纸春虫乱，爬沙夜蟹行。袁安政无寐，敧枕漏三更。
周昉横笛图
作者：张宪
朝代：明
体裁：古风

一妇跨镫如习骑，一妇鹄立类勇士。一妇横笛坐胡床，容貌衣裳略相似。髼松云髻作懒妆，丫鬟手擎红锦囊。人言天宝宫中女，我意梨园旧乐娼。忆昔承平生内荒，宫中消息渐难藏。昨宵一曲宁哥笛，明日新声满教坊。春娇满眼情脉脉，唤起红桃亲按拍。不将三弄作《伊》《凉》，潜把閒情诉秦虢。声悽调低承索索，䂮然有声如裂帛。月落长安天四更，六宫一夜梨云白。
咸淳师相
作者：张宪
朝代：明
体裁：古风

咸淳师相专军国，堂吏馆宾供羽翼。诸司百职听使令，台谏承颜言路塞。轮舟五日一入朝，湖山佳处多逍遥。谀言佞语颂功德，边事军声听寂寥。半閒堂连多宝阁，歌姬舞妓相欢乐。十年国势尽倾摧，犹谓师臣堪付托。师臣师臣躬督兵，珠金沙头罗一声。十三万人齐解甲，寡妇孤儿俱北行。君不见黯淡溪流东复东，木棉花开生悲风。师臣不忍马革裹，厕上有人能拉胸。
哀亡国
作者：张宪
朝代：明
体裁：古风

买桑喂蚕丝不多，凿洼种藕莲几何？广陵夜月璚花宴，结绮春风玉树歌。君不见黑头江令承恩早，白发萧娘情未了。狎语淫人梦不醒，宫城绿遍王孙草。昏昏黄雾塞宫门，白练寒生玉颈痕。锦绣江山春似画，几伤风雨吊迷魂。
唐五王击毬图
作者：张宪
朝代：明
体裁：古风

兴庆宫前春正热，绿杨夹道花如雪。毬门风起日西斜，五马归来汗成血。潞州别驾醉眼缬，双袖倾攲拥岐薛。申王按鞚宋王驰，杖扑毬囊手亲挈。草平如掌马力均，玉鞭十里不动尘。黄门扶入五花帐，大衾长枕姁家人。花萼相辉雨气寒，楼中歌管渐阑残。紫骝不蹋毬场路，万里青骡蜀道难。
圣母神皇词
作者：张宪
朝代：明
体裁：古风

东风未燥昭陵土，感业尼称天下母。唐室山河忽变周，李氏儿郎更姓武。洛水泱泱出宝图，黄金烂烂铸天枢。五王不入迎仙院，二竖能忘受命符。君不见汉家元后号文母，庙食从来侄祀姑。
塘上行拟甄后
作者：张宪
朝代：明
体裁：五言绝句

白露下塘蒲，芙蓉秋露湿。不忍生离别，时抱蒹葭泣。
夏盖山石鼓谣
作者：张宪
朝代：明
体裁：古风

临平石鼓不自鸣，直待蜀桐鱼作形。陈仓石鼓载文字，徒有鼓形无鼓声。夏盖之石或自鸣，盖石一鸣三吴兵。呜呼三吴十年厌干橹。不缘夏盖鸣石鼓。
夕阳亭
作者：张宪
朝代：明
体裁：古风

百官供帐纷营营，夕阳亭西谁远行？充闾之子专阃钺，仗节万里西南征。结婚一语聋天耳，既凿凶门行复止。卫家五美空善评，奸谋仍落三竖子。君不见鬼公怒摄项城军，残喘聊延卫府勋。枯木剑锋金屑酒，天刑犹脱广成君。
夜坐吟
作者：张宪
朝代：明
体裁：古风

蜻蜓头落灯花黑，瓦面寒蟾弄霜色。玉壶水动漏声乾，夜冷莲筹三十刻。蓬头儿子冻磨墨，欲拾羁怀寻不得。起看庭树响风筝，斗杓堕地天盘侧。
夜月
作者：张宪
朝代：明
体裁：六言诗

夜月小楼筚篥，东风深院琵琶。料理宿酲未了，春光又在邻家。
大腹儿
作者：张宪
朝代：明
体裁：古风

麀巫夜祷轧荦山，淫光下烛穹庐寒。柳城胡儿不敢睡，四野恶声啼狗犴。猪龙怒磔老枭腹，鳞甲粗疏头角秃。婪酣大肚三百斤，偷得真龙半分福。平卢宝刀未发硎，范阳毡帐先潜形。金鸡口吐东北赦，青骡蹄作西南声。凤凰池荒金镜破，獬廌台倾胡眼大。东风野鹿嚼杨花，白日妖狐登御座。华清玉甃汤作泉，洗儿果撒黄金钱。并刀剪綵十六幅，锦棚压碎宫娥肩。象床夜冷婴儿哭，猪龙爪破金诃玉。香龈不痛荔枝浆，雄心已饱鸡头肉。长安天夺蜜口臣，铜头鬼鼓渔阳尘。赤心一夜变胡腹，二十四郡都无人。潼关夜漏鸡声早，马嵬坡下冰山倒。剑门西寄杜鹃巢，练带玉环埋翠草。嘉山土门勤战功，猪儿帐下屠猪龙。旄头星落大腹破，几上鸾刀一尺红。
大都即事六首
作者：张宪
朝代：明

平章桥上日，光禄寺前春。杨柳绿垂地，桃花红照人。粉香迷醉袖，草色妒行轮。屠狗悲歌者，空埋泉下尘。三月西山道，春风平则门。绣鞍红叱拨，毡帽黑昆崙。衣襆分香裹，壶瓶借火温。醉归杨柳月，绿雾掩黄昏。小海春如画，斜街晓卖花。连钱游子骑，斑竹美人家。袄色摇红段，鞶香斗蜡茶。额黄斜入鬓，侧髻半翻鸦。杨柳暮鸦啼，钟楼日入西。小车随客散，归马望尘嘶。碧瓦差宫树，金波溢御堤。时平足行乐，谁问醉如泥。红雪点绵袍，青楼酒价高。朱丝红椤桫，玉斗紫葡萄。春餤行绫卷，秋腌割佩刀。帘钩风不定，触损？翎毛。千步廊前月，朦胧照御街。风檐鸣宝铎，雷板耀金牌。城影平铺地，楼阴半上阶。谁家吹短调？一夜乱春怀。
大都即事六首·其一
作者：张宪
朝代：明
体裁：五言律诗

平章桥上日，光禄寺前春。杨柳绿垂地，桃花红照人。粉香迷醉袖，草色妒行轮。屠狗悲歌者，空埋泉下尘。
大都即事六首·其三
作者：张宪
朝代：明
体裁：五言律诗

小海春如画，斜街晓卖花。连钱游子骑，斑竹美人家。袄色摇红段，鞶香斗蜡茶。额黄斜入鬓，侧髻半翻鸦。
大都即事六首·其二
作者：张宪
朝代：明
体裁：五言律诗

三月西山道，春风平则门。绣鞍红叱拨，毡帽黑昆崙。衣襆分香裹，壶瓶借火温。醉归杨柳月，绿雾掩黄昏。
大都即事六首·其五
作者：张宪
朝代：明

红雪点绵袍，青楼酒价高。朱丝红椤桫，玉斗紫葡萄。春餤行绫卷，秋腌割佩刀。帘钩风不定，触损？翎毛。
大都即事六首·其五
作者：张宪
朝代：明
体裁：五言律诗

红雪点绵袍，青楼酒价高。朱丝红椤桫，玉斗紫葡萄。春餤行绫卷，秋腌割佩刀。帘钩风不定，触损�翎毛。
大都即事六首·其六
作者：张宪
朝代：明
体裁：五言律诗

千步廊前月，朦胧照御街。风檐鸣宝铎，雷板耀金牌。城影平铺地，楼阴半上阶。谁家吹短调？一夜乱春怀。
大都即事六首·其四
作者：张宪
朝代：明
体裁：五言律诗

杨柳暮鸦啼，钟楼日入西。小车随客散，归马望尘嘶。碧瓦差宫树，金波溢御堤。时平足行乐，谁问醉如泥。
天宝词
作者：张宪
朝代：明
体裁：五言律诗

林甫官朝日，韩休罢相时。新台初纳妇，兴庆又生儿。玉栅笼鹦鹉，金盘进荔枝。内前车马棘，无地避诸姨。
天狼谣
作者：张宪
朝代：明
体裁：古风

煌煌天狼星，芒角射参昴。独步天东南，烨煜竟昏晓。天弧不上弦，金虎敛牙爪。万里食行人，白骨遍荒草。火爇乌龙冈，血染朱雀航。列宿不尽力，五纬分乖张。戍客困疆场，荷戈涕成行。谁为补天手，为洗日重光。
天狼谣
作者：张宪
朝代：明

煌煌天狼星，芒角射参昴。独步天东南，烨煜竟昏晓。天弧不上弦，金虎敛牙爪。万里食行人，白骨遍荒草。火爇乌龙冈，血染朱雀航。列宿不尽力，五纬分乖张。戍客困疆场，荷戈涕成行。谁为补天手？为洗日重光。
太真明皇并笛图
作者：张宪
朝代：明
体裁：古风

黑奴弦索花奴鼓，譂奴抚掌阉奴舞。阿环自品玉玲珑，御手夷犹亲按谱。风生龙爪玉星香，露湿樱唇金缕长。莫倚花深人不见，李谟侧足傍宫墙。
嬉春
作者：张宪
朝代：明
体裁：七言律诗

春来何处恼柔肠，柳下人家绿琐窗。画栋歌尘珠簌簌，雕盘舞袖翠双双。鼓翻芍药雷轰座，酒熟酴醾雪满缸。最忆瑶芝堂下路，一宵归梦隔春江。
子夜吴声四时歌四首
作者：张宪
朝代：明

朱雀街头雨，乌衣巷口风。飞来双燕子，不入景阳宫。为问秦淮女，还知玉树空。湖上水云绿，荷花十里香。咿哑木兰棹，惊起睡鸳鸯。雌雄两分去，不觉断人肠。白苧鸦头袜，红绫锦靿靴。玉阶零露冷，差折凤仙花。去去荡游子，秋深不念家。瓦上松雪落，灯前夜有声。起持白玉尺，呵手制吴绫。䌥纫征袍缝，边庭草又青。
子夜吴声四时歌四首·其一
作者：张宪
朝代：明
体裁：古风

朱雀街头雨，乌衣巷口风。飞来双燕子，不入景阳宫。为问秦淮女，还知玉树空。
子夜吴声四时歌四首·其三
作者：张宪
朝代：明
体裁：古风

白苧鸦头袜，红绫锦靿靴。玉阶零露冷，差折凤仙花。去去荡游子，秋深不念家。
子夜吴声四时歌四首·其二
作者：张宪
朝代：明
体裁：古风

湖上水云绿，荷花十里香。咿哑木兰棹，惊起睡鸳鸯。雌雄两分去，不觉断人肠。
子夜吴声四时歌四首·其四
作者：张宪
朝代：明
体裁：古风

瓦上松雪落，灯前夜有声。起持白玉尺，呵手制吴绫。䌥纫征袍缝，边庭草又青。
寄中山隐讲师
作者：张宪
朝代：明
体裁：五言律诗

问讯山中隐，中山第几重。风廊巡夜虎，云钵听经龙。流水千溪月，寒岩一树松。无因净查滓，来共上堂钟。
寄天香师
作者：张宪
朝代：明
体裁：诗

圆帽顶红毳，方袍搭绛纱。海龙邀早饭，山鹿进秋花。试墨探倭纸，寻泉斗建茶。时抛红豆粒，竹下唤频伽。
寄马将军
作者：张宪
朝代：明
体裁：五言律诗

马服古名将，孤军镇海壖。射雕天雨血，拔槊地飞泉。筝手调银甲，花奴递玉鞭。虎营灯火夜，自注十三篇。
富阳行
作者：张宪
朝代：明
体裁：古风

摇首上马金鞭挥，山头白旗如鸟飞。西来万骑密蜂蚁，四面鼓声齐合围。金城木栅大如斗，五百貔貅誇善守。铁关不启火筒焦，力屈花猺皆自走。城南城北血成洼，十里火云飞火鸦。将军豪饮不追杀，掠尽野民三百家。
将进酒
作者：张宪
朝代：明
体裁：乐府曲辞

酒如渑，肉如陵。赵妇鼓宝瑟，秦妻弹银筝，歌儿舞女列满庭。珊瑚案，玻瓈罂，紫丝步障金雀屏。客人在门主出迎，莲花玉杯双手擎。主人劝客客勿停，十围画烛夜继明。但愿千日醉，不愿一日醒，世间宠辱何足惊。珠万斛，金千籯。来日大难君须行，胡不饮此长命觥。刘伯伦，王无功，醉乡深处了平生。英雄万古瘗黄土，惟有二子全其名。
岳鄂王歌
作者：张宪
朝代：明
体裁：古风

君不见南薰门，铁炉步，神矛丈八舞长蛇，双练银光如雨注。又不见铁浮屠，拐子马，斫胫钢刀飞白霜，贯阵背嵬纷解瓦。义旗所指人不惊，王师到处壶浆迎。两河忠义望风附，襄邓荆湖唾手宁。朱仙镇上马如虎，百战经营心独苦。赐环竟坏回天功，卷旆归来卧枢府。钱塘宫殿春风轻，娇儿安宴醉未醒。徒令功臣三十六，舞女歌儿乐太平。虎头将军面如铁，义胆忠肝向谁说。只将和议两封书，往拭先皇目中血。将军将军通军术，君命不受未为失。大夫出疆事从权，铁马长驱功可必。功成解甲面赤墀，拜表谢罪死不迟。惜哉忠义重山岳，智不及此良可悲。乌乎肆谗言，加毒手，申王心，循王口，蕲王湖上乘驴走。五国城头帝鬼啼，胡儿相酌平安酒。
巫蛊使
作者：张宪
朝代：明
体裁：古风

襌襹步摇冠，曲裾纱縠衣。伟哉燕赵士，借问此为谁。谒帝登犬台，利口兴祸阶。能令亲父子，恩爱一朝乖。血溅长安城，尸横泉鸠里。虽族佞臣家，不益储君死。望思思不归，至今天下悲。请听三老议，儿罪只当笞。
席上
作者：张宪
朝代：明
体裁：古风

彼美璚林姬，绿云何盘盘。清歌珠落斗，妙舞玉成团。风急酒晕薄，月斜花露寒。剪灯续残醉，把袂接馀欢。虽非长夜饮，犹胜万钱餐。
席上得摇字
作者：张宪
朝代：明
体裁：七言律诗

翠馆行厨雪乍消，墙头新柳又垂条。珊瑚枕煖人初醉，鹦鹉笼寒舌未调。座上綵鸾珠插鬓，掌中飞燕玉围腰。海棠一夜东风软，落尽云边金步摇。
广川王愁莫愁曲
作者：张宪
朝代：明
体裁：古风

愁莫愁，死即休。铅灌口，刀灼眸。托灰煮尸剑击头。愁莫愁，永巷春深作系囚。愁只愁，老妪哭。使者来，穷诏狱。徙上庸，伏显戮。雪我无辜人十六。
当垆曲拟梁简文帝
作者：张宪
朝代：明
体裁：古风

初八月上弦，十五月正圆。当垆设夜酒，客有黄金钱。欢浓易得晓，别远动经年。相送大堤上，举杯良可怜。
怯薛行
作者：张宪
朝代：明
体裁：古风

怯薛儿郎年十八，手中弓箭无虚发。黄昏偷出齐化门，大王庄前行劫夺。通州到城四十里，飞马归来门未启。平明立在白玉墀，上直不曾违寸晷。两厢巡警不敢疑，留守亲侄尚书儿。官军但追上马贼，星夜又差都指挥。都指挥，宜少止。不用移文捕新李，贼魁近在王城里。
感古
作者：张宪
朝代：明
体裁：五言律诗

关内收三杰，淮南养八公。金成幽血碧，龙起瑞云红。过眼王章碎，回头帝业空。惟馀白杨树，一类响悲风。
感寓
作者：张宪
朝代：明
体裁：古风

秋风吹芳草，日车縳不住。素丝变青发，新人渐成故。莫嗟功名迟，政为读书误。昔贤虽达道，不免在丘墓。
戏赠乍浦税使歌
作者：张宪
朝代：明
体裁：古风

去年四月雨如竹，钱币不行百姓哭。故人走马初一官，日日诛求征税足。今年四月雨如箭，海贼东来船著岸。土兵东走百姓空，商征不成官吏散。故人本是西河夫，杀贼得官心气粗。如何临难乃无勇，不敢东向鸣桑弧。君不见彭城刘寄奴，长刀独战今非无。
我有二首
作者：张宪
朝代：明

我有骍角弓，百步能破敌。力强不受檠，材美陋越棘。时能毙飞将，万骑莫敢逼。翻翻铁丝箭，剡剡金瓜镝。鼓寒霜气重，应手响霹雳。岂惟射渠魁，眼中已无敌。雄哉两櫜鞬，俨若左右翼。时来亦大用，不偶直暂塞。我弓虽少置，未许楚人得。我有雁翎刀，寒光耀冰雪。神锋三尺强，落手断金铁。在昔临元戎，志在除草窃。怒来死不顾，决眦肝胆裂。老蛟绕腰卧，夜枕寒泉冽。维时诚女赖，岂忍时暂辍。中途偶弃置，竟践秋扇辙。尘埋土花暗，绣涩神气灭。思之终永伤，默坐惨不悦。敢忘汉宣诏，不负吕虔说。金风吹秋郊，贼马政侵轶。又当携女去，旧义未遽绝。莫瑩鸊鹈膏，恐污荆卿血。
我有二首·其一
作者：张宪
朝代：明
体裁：古风

我有骍角弓，百步能破敌。力强不受檠，材美陋越棘。时能毙飞将，万骑莫敢逼。翻翻铁丝箭，剡剡金瓜镝。鼓寒霜气重，应手响霹雳。岂惟射渠魁，眼中已无敌。雄哉两櫜鞬，俨若左右翼。时来亦大用，不偶直暂塞。我弓虽少置，未许楚人得。
我有二首·其二
作者：张宪
朝代：明

我有雁翎刀，寒光耀冰雪。神锋三尺强，落手断金铁。在昔临元戎，志在除草窃。怒来死不顾，决眦肝胆裂。老蛟绕腰卧，夜枕寒泉冽。维时诚女赖，岂忍时暂辍。中途偶弃置，竟践秋扇辙。尘埋土花暗，绣涩神气灭。思之终永伤，默坐惨不悦。敢忘汉宣诏，不负吕虔说。金风吹秋郊，贼马政侵轶。又当携女去，旧义未遽绝。莫瑩鸊鹈膏，恐污荆卿血。
我有二首·其二
作者：张宪
朝代：明
体裁：古风

我有雁翎刀，寒光耀冰雪。神锋三尺强，落手断金铁。在昔临元戎，志在除草窃。怒来死不顾，决眦肝胆裂。老蛟绕腰卧，夜枕寒泉冽。维时诚女赖，岂忍时暂辍。中途偶弃置，竟践秋扇辙。尘埋土花暗，绣涩神气灭。思之终永伤，默坐惨不悦。敢忘汉宣诏，不负吕虔说。金风吹秋郊，贼马政侵轶。又当携女去，旧义未遽绝。莫莹鸊鹈膏，恐污荆卿血。
我梦骑赤龙
作者：张宪
朝代：明
体裁：古风

我梦骑赤龙，谒帝白玉庭。帝方奏大乐，钧天声冷泠。木公起献寿，金母持银瓶。麒麟伏座下，凤尾芙蓉青。蟠桃大如斗，一啖三千龄。太乙顾我笑，冷风吹面腥。
房中思
作者：张宪
朝代：明
体裁：古风

红象作小梳，髻龙盘漆发。香泥捣守宫，染透桃花骨。白马不归来，倚床弄红拂。桂阴绿团团，坐对玲珑月。
投赠周元帅十韵
作者：张宪
朝代：明
体裁：五言排律

玉帐临江近，金城镇海遥。鼓声秋动地，剑气夜冲霄。露下星河白，风高草木彫。山寒旗猎猎，沙静马萧萧。左广初传驾，西船已畏烧。五离才散鼠，六博又成枭。豪杰乘时奋，贤材早见招。紫枢虚上座，黄闼待清朝。会见擒奸操，归来醉小乔。恩波门外柳，长拂富春潮。
方颐
作者：张宪
朝代：明
体裁：七言绝句

方颐大口玉颜红，七尺长身猛似熊。偏得将军传武艺，阔街飞马背开弓。
春山行
作者：张宪
朝代：明
体裁：古风

须弥削出金芙蓉，青苍万古摩玄穹。丹砂空绿斗灵寿，七十二候常春风。金骨仙人秘灵宝，蟠桃花下金光草。不知寿与天齐倾，但见群真头白早。君不见十八公封五大夫，根盘琥珀枝珊瑚，与君绘作春山图。
春日
作者：张宪
朝代：明
体裁：七言律诗

彩毫漆点新蝉翼，奚墨云磨旧马肝。月落小窗琼佩冷，梦回孤枕玉钗寒。荼蘼架雪香生宴，么凤笼烟醉倚阑。笑我一春长闭户，柳花填巷卧袁安。
春昼迟
作者：张宪
朝代：明
体裁：古风

楼观参差半空起，缥缈阑干烟雾里。绿萍一道浸鸳鸯，笑声只隔桃花水。柳下粉墙斜靠街，当昼红门半扇开。游丝冉冉挂檐角，燕子一双何处来？
春登永安寺
作者：张宪
朝代：明
体裁：五言律诗

宿雨忽开雾，凭高散旅愁。野烟啼翠鸟，庭草卧青牛。怪石尖于剑，长杉高过楼。尚怀登绝顶，东北望杭州。
昭君怨
作者：张宪
朝代：明
体裁：古风

四弦嘈嘈弹，北风边马嘶。回头望汉月，遥落长安西。白草没行路，万里春凄迷。谁谓秭归女，去作单于妻。抆泪入穹庐，颦眉向羊酪。敢恨君恩轻，惟怜妾命薄。安危托妇人，良为君王羞。谋臣自无策，画史不须尤。
朱虚侯行酒歌
作者：张宪
朝代：明
体裁：古风

长乐宫中女天子，盛设宾筵欢戚里。百官侍坐莫敢违，诸吕諠阗笑声起。御史中丞不纠仪，叔孙制作成虚礼。朱虚奉敕起行觞，手提三尺昆吾钢。田歌声振野鸡伏，颈血光寒汉道昌。
李天下
作者：张宪
朝代：明
体裁：古风

沙陀一夜鸦儿死，夹寨堤边黄雾起。三枝誓箭挂马鞍，誓与先王刷遗耻。六年河上几辛苦，才得河南一丸土。卢龙悖子虽剖心，耶律膻□犹未虏。栉风沐雨壮志荒，傅粉涂朱乐未央。癞枭本为太原孽，骄子都化邯郸倡。歌吴歈，习赵舞，吹玉笙，击花鼓。十万貔貅介冑雄，三千粉黛烟花主。呼优名，李天下，龙颊轻批面如赭。法刀不斩敬心磨，镜破铜光解如瓦。魏州总管著柘黄，门高流矢生金疮。刘尼不进银瓶醴，凤瑟鸾筝殉龙体。君不见铁鎗将军有先知，斗鸡咬犬呼小儿。
李嵩宋宫观潮图
作者：张宪
朝代：明
体裁：古风

磁州夜走泥马驹，卧牛城中生绿芜。炎精炯炯照吴会，大筑钱塘作汴都。玉殿珠楼连翠阁，七宝帘栊敞云幕。生移艮岳过江南，不数东京旧欢乐。茂树盘盘迷绿云，龙飞凤舞峰峦奔。玉床下压大江小，海水正入东华门。木犀花开秋可数，紞紞灵鼍振天鼓。海门一线截江来，雪壁银城昼飞舞。吴商楚估千万艘，黄龙战船头尾高。岂无海道走中土，长驱逐北乘风涛。烟雾苍苍绕城郭，屋瓦鱼鳞互参错。百万骄民事醉醺，坐使中原厌羊酪。因循六帝不复雠，西风八月凭江楼。攒宫人饮白骨恨，洪波不洗青衣羞。邦基削尽师臣逐，轵道人降子婴哭。绣胸文锦蹋浪儿，反首谁能报君辱。庙子沙头卓大旗，天吴缩颈不敢驰。行人指塔话杨琏，三十六宫秋草飞。
杨白花
作者：张宪
朝代：明
体裁：古风

杨白花，何轻薄。随风渡江去，飞向谁家落。江南风雨春先老，陌上悠扬为谁好。永巷春归梦不成，绿池一夜浮萍生。
杨花词
作者：张宪
朝代：明
体裁：古风

东风吹春春不醒，桃花杏花空娉婷。万丝剪绿暗如雾，千里相思长短亭。亭前女儿十六七，手挽柔条背春日。六街马蹄蹋黄尘，雪花漫天愁杀人。
林塘幽十四韵
作者：张宪
朝代：明
体裁：五言排律

胜境惬幽寻，芳塘漾茂林。浸天惊滉漾，拔地见萧森。隔水时闻磬，穿花或听琴。青浮鳌弁小，黑直蜃宫深。跃藻跳珍鲤，争枝坠野禽。风回微作籁，云去尚留阴。鹤起如迎客，龙归若献琛。萝房依荫芘，宝筏渡迷沉。春雨移舟坐，秋霜倚杖吟。兴惟便枕簟，懒欲弃冠簪。住久将忘世，观来已悟心。埃尘犹不测，荣辱岂能侵。天乐朝朝下，神灯夜夜临。阎浮那有此，大士现潮音。
柬卫处士
作者：张宪
朝代：明
体裁：七言律诗

傍山依水作幽居，未减南阳诸葛庐。卓行自成高士传，浮荣不用辟书除。乌丝小楷春题画，青简长编夜著书。愧我红尘走官马，计偕空诣汉公车。
栖鹤峰
作者：张宪
朝代：明
体裁：古风

辽东失却丁令威，赤壁梦里横江飞。明河洲头槎已烂，千岁去家今始归。晴峰历历入云小，独立秋空望华表。华阳真逸上清来，铁笛一声山月晓。
桂林图
作者：张宪
朝代：明
体裁：古风

瑶阶夜泠莎鸡泣，老兔西飞天宇湿。万斛秋香捲海风，丹砂满地谁收拾。太湖仙子月中立，青琐画阑尘不入。玉鞭一尺跨白鸾，笑向霜娥作长揖。
桃花梦
作者：张宪
朝代：明
体裁：古风

美人夜出胭脂井，骨醉香肌春不醒。去年阿护不重来，独倚晨光照芳影。彩云红雨两无心，觉来飞去三青禽。
桃花马
作者：张宪
朝代：明
体裁：古风

房星下饮瑶池清，神光夜化花龙精。东风满背骑不得，冰痕净洗黄鱼腥。斑斑朱英点晴雪，滴滴真珠汗凝血。高蹄蹴蹋花雨香，仰面嘶春春正热。周家穆满游玄圃，万里西驰觐王母。青丝系树摇玉珂，锦绣丛中五云舞。归来复入玄都观，紫陌韶华政零乱。天闲不数连钱骢，路人只作文彪看。天台九曲溪流芳，解鞍春水浮丹光。刘郎牵入落花去，扑面玉鞭蝴蝶忙。风流自许王武子，未信叔痴痴不语。千年骏骨作铜声，燕昭台高金似土。
梁父吟
作者：张宪
朝代：明
体裁：古风

伏龙隐南阳，高卧久未起。不肯渡长江，焉能涉漳水。炎炎火绝卯金刀，巍巍土王当涂高。种瓜儿子不力战，织履郎君无地逃。伏龙一起捍坤轴，雄据西南成鼎足。十年汗血战玄黄，五出王师争九六。万人之敌两熊虎，百战辛勤事行伍。河南河北谩称雄，不得袁曹一丸土。伏龙才起帝业新，千古君臣鱼水亲。遂使真龙全羽翼，风云成就二将军。
梁苑行
作者：张宪
朝代：明
体裁：古风

银鳞靡靡天光晚，画出梁王江上苑。脩眉凝睇秋波长，薄袖分香春麝煖。氤氲宝鼎腾水沉，寂历宫门闭金键。三十六竽吹紫云，露冷高台双凤远。
槎洲歌
作者：张宪
朝代：明
体裁：古风

明珠洲水西行九万七千里，上直箕尾通银河。洲中之地三万六千顷，下有登天贯月槎。洲旁瑶草白似雪，琼林大树高可五百尺，樛枝的砾璚瑰葩。人间百世始一日，何有寒暑岁序白兔随朱鸦。家鸡晓啼，朝阳九苞凤，家犬昼戏，于阗狮子五色石盘拿。雪龙切鲙色夺日，月露注酒光灿霞。白石髓，青胡麻，王母蟠桃七颗碧玉斗，安期大枣五尺青铜瓜。明星之精，化作老仙降槎上，手挥白鸾尾，身坐白鹿车。长发晞绿水，童脸浮丹砂。西方康胡跪进酒，南极丈人来献花。蓬莱散仙遗以照书杖，大瀛海伯贡以黄茅芽。明星翁，寿何遐，乐无加。时呼铁崖老仙友，西渡弱水逾流沙。杖拄青螣蛇，桥踏金虾蟆。五城十二楼，到处皆为家。淋漓宫锦袍，倒著青纶纱。桑田东海不足较，麻姑三见何庸誇。明星翁，乐无极，寿无涯。吹笙驾鹤一去五千载，归来重醉槎头槎。
橘洲行
作者：张宪
朝代：明
体裁：古风

太湖之水分三支，注为长泖东去无已时。泖湾之口有大橘，一树盘盘荫门楣，里邻呼为橘洲众所知。洲之上，橘之下，矮屋六七间皆茅茨，孝子万生三世以来皆居之。生衣无绫锦华，食无肉作糜。读书谈道，操履步步以古哲自砺，不肯苟为。堂有老亲白发垂，必须甘旨备二膳，家贫不常得，十年客寄为人训其儿，所得金悉以为奉母资。母病下痢，不能自洁，生即弃业归。取中裙，湔溲秽，手奉虎子，昼夜伺母，不使床席沾淋漓。母有女，赘狼婿，不识孝义惟务利，日思剥取生家资。甚至汤药之费亦来掊剋，生即与之无吝词。惟恐致斗伤母慈，使母不得瘥，以陷终天无穷悲。卒能护持母病无恙，以终天年之寿期。噫吁嚱，橘洲之水清且漪，橘洲之橘硕且饴。饮洲之水，食洲之橘，谁无父母思。嗟哉万生孝义今古稀，我诗直欲追韩奇。
次赵伯温韵
作者：张宪
朝代：明
体裁：五言律诗

共是越州客，同为庄舄吟。潮来鳗井沸，龙起镜湖阴。烽火临边急，池塘入梦深。兰亭修禊处，无复旧携琴。
次钟君来韵
作者：张宪
朝代：明
体裁：五言律诗

我爱山中好，全无俗事牵。秋霜溪口树，春水渡头船。豆熟白鹇聚，花开锦雉眠。官闲僧舍近，棋罢又诗篇。
次铁笛道人韵
作者：张宪
朝代：明
体裁：五言律诗

翠黛锁眉山，秾愁无处安。玉环双凤叫，珠髻九龙盘。花落梦初断，莺啼春未阑。檀槽儿女语，昵昵向谁弹？
次韵江鍊师
作者：张宪
朝代：明

道人容貌似婴孩，手抉天罡步斗魁。拄杖神游却月观，乘风夜上鍊丹台。剑横秋水苍龙化，衣染春云玉女裁。闻道蓬莱隔东海，芙蓉三朵翠成堆。
次韵虞阁老题柯丹丘画
作者：张宪
朝代：明
体裁：五言绝句

夜雨幽篁密，晨霜落木多。月明商女恨，江冷越人歌。
次韵赠张省史从军南征
作者：张宪
朝代：明
体裁：七言律诗

震天金鼓紫驼骄，皂纛连珠画斗杓。甲马鱼鳞开晓日，锦袍花萼上春潮。桄榔雨暗汤泉溢，茉莉风暄海瘴消。幕下何人专草檄，共誇谋议得张昭。
汎舟黄颡湖望梅山
作者：张宪
朝代：明
体裁：古风

汎舟黄颡湖，望见梅仙山。嵯峨结宝髻，皛淼浮银湾。长风荡青蘋，雪浪相飞翻。鱼龙现怪诞，水怒山自閒。讵知神灵意，杳在虚无间。缅思学仙尉，一去何时还？幽姿不可见，高风邈难攀。落日动箫鼓，把酒酬潺湲。
江南弄
作者：张宪
朝代：明

茭尾蒲芽水新足，沙暖小桃红夹竹。谁家燕燕倦东风，戢翼画梁春睡熟。螭头舫子载？醁，勿惜千金买词曲。明朝风雨蔽九川，千里江南芳树绿。
江南弄
作者：张宪
朝代：明
体裁：乐府曲辞

茭尾蒲芽水新足，沙暖小桃红夹竹。谁家燕燕倦东风，戢翼画梁春睡熟。螭头舫子载�醁，勿惜千金买词曲。明朝风雨蔽九川，千里江南芳树绿。
江雁初飞图
作者：张宪
朝代：明
体裁：七言律诗

雁将边信拍江飞，人倚阑干立翠微。山色忽随云影换，秋声暗向树头归。可怜上国多戎马，怅恨中原又落晖。于悒客怀仍对画，不胜老泪湿征衣。
汶阳道中
作者：张宪
朝代：明

汶水东入海，疾流无已时。可怜齐与鲁，荒草秋离离。日淡野水黄，风高木叶飞。系舟闲吊古，不觉泪沾衣。
汶阳道中
作者：张宪
朝代：明
体裁：古风

汶水东入海，疾流无巳时。可怜齐与鲁，荒草秋离离。日澹野水黄，风高木叶飞。系舟閒吊古，不觉泪沾衣。
沧海君
作者：张宪
朝代：明
体裁：古风

渐离筑中铅作水，荆卿臂落图穷匕。鲍鱼风起鸾车腥，不待明年祖龙死。赤帝子，沧海君。剑三尺，椎百斤。千金胡为轻报秦。英雄不进圯桥履，亦作秦皇刀下鬼。
温日观葡萄
作者：张宪
朝代：明
体裁：五言绝句

银瓮悬紫驼，驿骑晓来急。西风吹竹窗，一夜鲛人泣。
游黄公洞十八韵
作者：张宪
朝代：明
体裁：七言排律

十月山城气候偏，黄公洞里看春妍。五纹鹖雀娇疑凤，千叶蟠桃大似莲。巨弹落星天狗碎，神砮出土佛牙坚。杂花冉冉张红锦，芳草茸茸卧绿毡。厓泻蜂腰横断杵，岩撑虎口抱空弮。涧边野雉如人立，松下驯麛傍母眠。峰隐金鸡啼晓月，瀑翻银汉下长天。十围龙竹高逾树，五顶神芝秀结拳。藓壁冷云封鬼谷，宝函金穴秘神渊。枰遗商皓棋三角，剑缺黄巢石半边。丹火有人留蜕骨，玉棺几度葬神仙。扶危铁柱高擎掌，代步花舆不下肩。世隔衲僧方广地，路迷渔父武陵船。华阳未老陶弘景，勾漏先归葛稚川。记历何尝知晋魏，流光端可继彭篯。蓬莱方丈图间现，流水胡麻世上传。欲报谷城山下矿，已无圯上袖中编。便当导引师吾祖，深避衡茅一万年。
湖上二首
作者：张宪
朝代：明

绿盖遮笼菡萏，碧澜摇荡鸳鸯。罨画船中鼓板，销金锅里时光。红杏墙头粉蝶，绿杨窗外黄鹂。何处春光最好，蹋青人在苏堤。
湖上二首·其一
作者：张宪
朝代：明
体裁：六言诗

绿盖遮笼菡萏，碧澜摇荡鸳鸯。罨画船中鼓板，销金锅里时光。
湖上二首·其二
作者：张宪
朝代：明
体裁：六言诗

红杏墙头粉蝶，绿杨窗外黄鹂。何处春光最好，蹋青人在苏堤。
火府告斗
作者：张宪
朝代：明
体裁：古风

黄巾骑马腾红云，绿章细书天篆文。芙蓉小冠切白玉，伏地夜奏中天君。灼灼桃花映羊首，电绕魁罡百怪走。九皇一笑帝车移，银鹿作羓霞注酒。玉衡闪烁招摇光，人间尘土何茫茫。石家买得绿珠笑，五云蹋地椒壁香。短衣吹秋车武子，乾抱流萤照书纸。虚空喉舌正司权，杳杳冥冥注生死。
灯下有怀
作者：张宪
朝代：明
体裁：五言律诗

忆昔童婆店，高屯坐夕曛。树声呼出月，石角碍回云。野雉穿花见，清猿隔涧闻。马头三四子，曾缚故将军。
烛龙行
作者：张宪
朝代：明
体裁：古风

烛龙烛龙，女居阴山之阴，大漠之野。视为昼，瞑为夜。吸为冬，嘘为夏。蛇身人面发如赭，衔珠吐光照天下。天地宽，日月小，乌兔盘旋行不了。穷阴极漠无昏晓，女代天光补天眇。女乃不知日被黑子遮，月为妖蟆食。五纬无精光，万象尽夺色。下民媕菼皆昏惑，烛龙烛龙代天职。胡不张尔鬣，奋尔翼，磨牙砺爪起图南，遍吐神光照南极。补缺兔，无损伤。正畸乌，不倾昃。妖蟆黑子纷诛殛，重光重轮开万国。胡为藏头缩尾穷阴北，坐视乾坤黯然黑。乾坤若崩摧，吾恐女龙有神无处匿。
玉带生歌
作者：张宪
朝代：明
体裁：古风

鸾刀夜割黑龙尾，碾作端溪苍玉砥。花镔铁面一尺方，紫雾红光上书几。银丝双缠玉腰围，翡翠青斑绣紫衣。金星鸲眼不敢现，案上墨花皆倒飞。景炎丞相魁龙榜，抚玩不殊珠在掌。背铭刻骨四十四。血录至今犹可想。谢公古文今所师，西台一恸神血垂。独持老瓦出门去，冬青树边书愤词。天翻地覆神鬼怒，九庙成灰陵骨露。庐陵忠魄上骑箕，流落端生何所寓。抱遗老人生计拙，爱把文章写忠烈。霜毫一夜电光飞，不必矮桑重铸铁。
王氏小桃源
作者：张宪
朝代：明
体裁：七言律诗

一簇林塘隐者栖，天然画出武陵溪。循墙流水湾湾曲，匝屋桃花树树低。春雨闭门山犬吠，炊烟隔竹午鸡啼。幽深直待秦人避，但恐渔郎自路迷。
玩鞭亭
作者：张宪
朝代：明
体裁：古风

畸乌压营营作声，红光紫电围金钲。黄须小龙马上笑，白首饥豺梦里惊。老奴怒掷珊瑚枕，追兵起合琉璃井。巴马东归疾似风，道傍遗粪如冰冷。健儿空玩七宝鞭，荆台老姥功谁传？
琴操（有序）
作者：张宪
朝代：明
体裁：古风

瀍水东奔兮涧水攸同，禾黍离离兮荠麦蓬蓬。周召不作兮桓文告终，王曰以公兮雅降为风。乌乎！平既自夷兮赧宁得不穷！右悯周。秋草兮芊芊，黄金台兮夷为渊。怅广宇兮裂瓦，望离宫兮生烟。泪可尽兮目可穿，思昭王兮不可言。右怀燕。渭水渊渊兮函谷嶙峋，我马西逝兮意将涉秦。父老止我兮子宜爱身，子毋遽西兮秦其有人。右涉秦。
瑶池曲
作者：张宪
朝代：明
体裁：古风

曼倩啼饥桃未熟。绮窗珠树层阴绿。上清童子昼临关，鸾尾扫云方种玉。芙蓉画阑春昼长，箫《韶》一派起回廊。八龙未暇送周穆，三鸟遽能迎汉皇。风雨苍苍隔玄圃，不劳西望祠王母。赠君桃核大如杯，归植茂陵陵上土。
画扇
作者：张宪
朝代：明
体裁：五言绝句

渴龙饮清江，江水皆倒立。风雨满山来，石楠半身湿。
留别赛景初
作者：张宪
朝代：明
体裁：七言律诗

暖云将雨骤阴晴，四月罗衣尚未成。万点愁心飞絮影，五更残梦卖花声。方空越白承恩厚，绣䘿诸于照道明。自笑穷途不归去，空怀漫刺阖闾城。
登齐政楼
作者：张宪
朝代：明
体裁：七言律诗

层楼拱立夹通衢，鼓奏钟鸣壮帝畿。万古晨昏常对待，两丸日月自双飞。寿山树色笼佳气，御水波光荡落晖。手把阑干频北望，心如征雁独南归。
白翎雀
作者：张宪
朝代：明
体裁：古风

真人一统开正朔，马上鞮鞻手亲作。教坊国手硕德闾，传得开基太平乐。檀槽谽谺凤凰腭，十四银镮挂冰索。《摩诃》不作《兜勒》声，听奏筵前《白翎雀》。霜皬皬，风壳壳，白草黄云日色薄。玲珑碎玉九天来，乱撒冰花洒毡幕。玉翎琤珄起盘礴，左旋右折入寥廓。崒嵂孤高绕羊角，啾啁百鸟纷参错。须臾力倦忽下跃，万点寒星坠丛薄。䂮然一声震龙拨，一十四弦喑一抹。鴐鹅飞起暮云平，鸷鸟东来海天阔。黄羊之尾文豹胎，玉液淋漓万寿杯。九龙殿高紫帐暖，蹋歌声里欢如雷。《白翎雀》，乐极哀。节妇死，忠臣摧。八十一年生草莱，鼎湖龙去何时回？
白苧舞词
作者：张宪
朝代：明
体裁：古风

吴宫美人青犊刀，自裁白苧制舞袍。轻云冉冉白胜雪，《激楚》一曲回风高。九雏凤钗篸紫玉，长裾窄腰莲步促。翩翻素袖启朱樱，金笼鹦鹉飞来熟。馆娃楼阁摇春晖，台城少年醉忘归。璚窗绮户锁风色，桃树日长蝴蝶飞。倾城独立世希有，罢吟《绿水》停《杨柳》。急管繁弦莫苦催，真珠剩买乌程酒。
盂城吟
作者：张宪
朝代：明
体裁：古风

盂城如斗复如铁，百万天兵半鱼鳖。狼星烛地响晴雷，白马将军夜流血。匣中宝剑寒生雷，一击能令太山缺。怒提往断落星丸，献与师臣补天裂。
睦垣画
作者：张宪
朝代：明
体裁：五言绝句

山果缀丹实，霜林开画屏。美人湘水上，谁与拾秋馨。
神弦十一曲
作者：张宪
朝代：明
体裁：古风

朝行青溪曲，莫宿青岩阿。女萝施长松，白蘋依绿荷。神来水生风，神去水无波。朝云不为雨，夕露将如何。右宿阿。
神弦十一曲 其一 圣郎
作者：张宪
朝代：明
体裁：古风

双头牡丹大如斗，簇金小帽银花镂。绿斗长眉丹激唇，白马黄衫灌江口。平头奴子金丝发，六尺竹弓开满月。神獒帖尾卧床前，顽蛟尚染刀镮血。灵风飔飔石犀吼，吴船楚舵纷搔首。红云忽报七圣来，蜀波水色浓于酒。
神弦十一曲 其三 湖龙姑
作者：张宪
朝代：明
体裁：古风

洞庭八月明月寒，湖龙捧出玻瓈盘。湖风忽来浪如山，银城雪屋相飞翻。白鼍树尾月中泣，倒卷君山轻一粒。浪花拍碎回仙楼，万斛龙骧半天立。雨师骑羊轰昼雷，红旗照波水路开。青娥鬒发红蓝腮，紫丝络头垂黄能，《神弦》调急龙姑来。
神弦十一曲 其二 青溪小姑
作者：张宪
朝代：明
体裁：古风

香炉盘盘青雾起，灵帷撒动金钱纸。练带斜垂八尺冰，缠项白蛇神色死。青溪小姑双露乳，起著神衫代神语。花裙绣裤蹋旋风，双袖翻飞小蛮舞。西山日落云冥冥，金龙画烛灯光青。土妖木魅作人立，古壁空廊闻履声。繁弦嘈杂社鼓吼，体挂羊肠磔牛首。扶神上马送神归，老狐醉卧檐前柳。
神弦十一曲·圣郎
作者：张宪
朝代：明

双头牡丹大如斗，簇金小帽银花镂。绿斗长眉丹激唇，白马黄衫灌江口。平头奴子金丝发，六尺竹弓开满月。神獒帖尾卧床前，顽蛟尚染刀镮血。灵风飔飔石犀吼，吴船楚舵纷搔首。红云忽报七圣来，蜀波水色浓于酒。香炉盘盘青雾起，灵帷撒动金钱纸。练带斜垂八尺冰，缠项白蛇神色死。青溪小姑双露乳，起著神衫代神语。花裙绣裤蹋旋风，双袖翻飞小蛮舞。西山日落云冥冥，金龙画烛灯光青。土妖木魅作人立，古壁空廊闻履声。繁弦嘈杂社鼓吼，体挂羊肠磔牛首。扶神上马送神归，老狐醉卧檐前柳。洞庭八月明月寒，湖龙捧出玻瓈盘。湖风忽来浪如山，银城雪屋相飞翻。白鼍树尾月中泣，倒卷君山轻一粒。浪花拍碎回仙楼，万斛龙骧半天立。雨师骑羊轰昼雷，红旗照波水路开。青娥鬒发红蓝腮，紫丝络头垂黄能，《神弦》调急龙姑来。
神弦白石郎
作者：张宪
朝代：明
体裁：古风

石郎家住南山里，夜叱卧羊成队起。砑光罗帽舞香山，金矿银坑烂如纸。竹节短鞭鞭赤狐，山精木魅声呜呜。回风蹋水过溪曲，旋折山花聘小姑。
秋怨
作者：张宪
朝代：明
体裁：古风

雨声绕山来，撼屋风猎猎。银床暑气消，金井下梧叶。胭脂堕微泪，鸾镜晓妆怯。香冷红象梳，髻薄钗燕帖。
秋日古城叶希圣见访
作者：张宪
朝代：明
体裁：古风

夫君沧江来，访予清溪曲。清溪窈而深，佳气散天旭。塘蒲泽新雨，秋意冷可掬。鸟鸣万山静，猿下双树绿。相看语清晤，馀响起空谷。坐久神宇閒，斜阳在高木。
秋梦引
作者：张宪
朝代：明
体裁：古风

翠翘半亸双飞凤，辘轳金井悬银瓮。万丝翠雾刷鸦光，两点秋波和泪送。芙蓉带露不忍折，鹦鹉隔笼时自哢。多情宋玉正悲秋，故放香魂入秋梦。
秦鹿行
作者：张宪
朝代：明
体裁：古风

望夷宫中养秦鹿，百二山河春草绿。穿花尚作呦呦鸣，宁识外人须尔肉。李斯父子牵黄犬，上蔡东门志何浅。血污云阳腰领红，狡兔纵肥能几脔。阉高貌软足心路，称马献君君不悟。群臣相视莫敢非，只恐出言丞相怒。丞相怒，秦祚移。函谷不守秦鹿驰，高材疾足争逐之。项王叱咤起，乌骓日千里。逐之不得不肯止，人疲马困乌江死。沛公隐芒砀，手剑三尺长，网罗一举围咸阳。扼其角，刳其肠，食肉寝皮传后王。秦鹿死，走狗烹。后人不用悲韩彭，帝王神器匪力争。炎炎火德多洪福，前有高皇后文叔。回首平灵莽卓生，汉业亦同蕉下鹿。
立仗马
作者：张宪
朝代：明
体裁：五言律诗

照夜玉狻猊，霜毛铁凿蹄。春风金络脑，小雨锦障泥。御驾驰天上，军封受海西。日供三品料，缄口不闻嘶。
端午词
作者：张宪
朝代：明
体裁：古风

榴花照鬟云髻热，蝉翼轻绡香叠雪。一丈戎葵倚绣窗，雨足江南好时节。五色灵钱傍午烧，綵胜金花贴鼓腰。段家桥下水如潮，东船夺得西船标。棹歌声静晚山绿，万镒黄金一日销。
竹蝶图
作者：张宪
朝代：明
体裁：七言绝句

落尽春红春梦熟，平沙小苑窗中绿。美人睡起背东风，蛱蝶飞来上修竹。
答问湖源风土
作者：张宪
朝代：明
体裁：五言律诗

湖源源上路，东与浦阳连。地胜藏春坞，民居小有天。秋山红入画，晴野白浮烟。一道桃花水，如今泊战船。
简窦彦南
作者：张宪
朝代：明
体裁：七言绝句

二十四桥风月清，琼花观里坐吹笙。金盘露冷凝脂滑，一夜新霜睡不成。
简顾明府
作者：张宪
朝代：明
体裁：五言律诗

水国差徭重，江城庐舍稀。晓星悬印出，春雨劝农归。官马哦新月，公庭散夕晖。欲知通守瘦，但视野人肥。
红门曲
作者：张宪
朝代：明

红门欲开人渐稀，栖乌哑哑漫天飞。西宫宝烛明如昼，玉筵围坐诸嫔妃。黄羊夜剥博儿赤，金椀银铛进炰炙。银汉依微白玉桥，隔花宫漏夜迢迢，内城马嘶丞相朝。
红门曲
作者：张宪
朝代：明
体裁：古风

红门欲开人渐稀，栖乌哑哑漫天飞。西宫宝烛明如昼，玉筵围坐诸嫔妃。黄羊夜剥博儿赤，金碗银铛进炰炙。银汉依微白玉桥，隔花宫漏夜迢迢，内城马嘶丞相朝。
绿水谣
作者：张宪
朝代：明
体裁：古风

今宵何处月，南浦木兰船。半夜凉风起，荷花如锦鲜。莫剪茎上叶，水珠有时圆。且留泥下藕，要使根株连。鸳鸯不并翅，好事琉璃脆。解佩掷真珠，少酬交甫意。
缚虎行
作者：张宪
朝代：明
体裁：古风

白门楼下兵合围，白门楼上虎伏威。戟尖不掉丈二尾，袍花已脱斑斓衣。捽虎脑，截虎爪，眼中视虎如猫小。猛跳不越当涂高，血吻空腥千里草。养虎肉不饱，虎饥能噬人。缚虎绳不急，绳宽虎无亲。座中叵信刘将军，不纵猛虎食汉贼，反杀猛虎生贼臣。食原食卓何足嗔。
胡姬年十五拟刘越石
作者：张宪
朝代：明
体裁：五言律诗

胡姬年十五，芍药正含葩。何处相逢好，并州卖酒家。面开春月满，眉抹远山斜。一笑既相许，何须罗扇遮。
胭脂井
作者：张宪
朝代：明
体裁：古风

胭脂井，玛瑙甃，琉璃阑，黄金辘轳银绠寒。桃花小波下无底，雌龙古怨沈红水。妖姬不作井中鬼，玉树飞花落如雨。
自临安往富春过芝泥岭示随行李巡检
作者：张宪
朝代：明

平明升肩舆，相与东西征。浮岚翳远道，宛在云中行。连山互低昂，曲折如送迎。接天蔽乔木，涧与风争声。前登芝泥岭，雨意渐觉晴。曈昽日色薄，萧瑟衣裳轻。畏途见鹿角，高砦屯乡兵。綵旗病目眩，严鼓羁魂惊。凭轼若梦寐，抚？伤浮生。顾谓李飞尉，我行犹几程。
自临安往富春过芝泥岭示随行李巡检
作者：张宪
朝代：明
体裁：古风

平明升肩舆，相与东西征。浮岚翳远道，宛在云中行。连山互低昂，曲折如送迎。接天蔽乔木，涧与风争声。前登芝泥岭，雨意渐觉晴。曈昽日色薄，萧瑟衣裳轻。畏途见鹿角，高砦屯乡兵。綵旗病目眩，严鼓羁魂惊。凭轼若梦寐，抚�伤浮生。顾谓李飞尉，我行犹几程。
良宵
作者：张宪
朝代：明
体裁：七言律诗

良宵情绪不堪题，立遍阑干意欲迷。铁拨忽敲壶口破，金刀顿剪烛心齐。绿分杨柳湘帘细，红压樱桃斗帐低。彷佛第三桥畔宿，月明珠树夜乌啼。
荆卿叹
作者：张宪
朝代：明
体裁：古风

白虹贯赤日，易水生凄风。燕人尽悲愤，相送冀城中。筑声何惨戚，歌意哀无穷。岂不念即往，立堪嬴政胸。徘徊有所待，匪畏秦帝雄。自恨剑术疏，未易了君事。秣马膏吾车，我客久不至。奈何遽相促，苦未知人意。丈夫重然诺，断臂死不辞。但怜樊将军，九泉终见疑。咄彼死灰儿，曷足同等夷。
莫种树
作者：张宪
朝代：明
体裁：古风

莫种树，种树枝叶多。枯杨易生稊，钝斧难伐柯。秋风动悲思，春月夜如何？
薄命妾
作者：张宪
朝代：明
体裁：五言律诗

少长深闺里，面不识风吹。自为薄情妇，懒涂红玉脂。花轩背春睡，月树恼秋思。不嫁张京兆，敢烦郎画眉。
虎丘寺
作者：张宪
朝代：明
体裁：五言律诗

四野天垂幔，孤峰地涌金。潮来讲台润，日午剑池深。曲径穿红树，长廊蔽绿阴。小吴轩子好，谁继老坡吟。
行路难
作者：张宪
朝代：明
体裁：乐府曲辞

行路难，前有黄河之水，后有太行之山。车声宛转羊肠坂，马足蹭蹬人头关。白日叫虎豹，腥风啼狗犴。拔剑顾四野，使我摧心肝。东归既无家，西去何时还？行路难，重咨嗟。乞食淮阴市，报仇博浪沙。一剑不养身，千金徒破家，古来未际皆纷拿。行路难，多歧路。马援不受井蛙囚，范增已被重瞳误。良禽择木乃下栖，不用漂流叹迟暮。
襄阳白铜鞮曲
作者：张宪
朝代：明
体裁：古风

襄阳白铜鞮，下蹋扬州郭。可怜扬州儿，弃戈甘面缚。大堤女儿何命薄，青年坐失荣华乐。荡子功成未肯归，闭门三月杨花落。
许将军郊居
作者：张宪
朝代：明
体裁：古风

东青门东草地平，晓来浓霜如雪明。细弓胶劲不须焙，手撚骲头寻雁声。
诛宦官
作者：张宪
朝代：明

太白入房天示儆，丞相三公俱有？。侍中已奏天官书，北寺狱词犹上请。五官令史发奏章，奸谋夜召共与张。尚书诏版出胁笔，一十七阉心计长。白头老翁短才术，援剑突门肆呼叱。门生官属务相随，谁解尽言箴八失。于乎！太傅死，将军诛，洛阳都亭枭血颅。宗亲宾党一日屠，朝廷大柄归阉奴。乃有何尚书，不肯鉴前车。又向嘉德殿前伏，属镂诛宦官良可乎。
诛宦官
作者：张宪
朝代：明
体裁：古风

太白入房天示儆，丞相三公俱有�。侍中已奏天官书，北寺狱词犹上请。五官令史发奏章，奸谋夜召共与张。尚书诏版出胁笔，一十七阉心计长。白头老翁短才术，援剑突门肆呼叱。门生官属务相随，谁解尽言箴八失。于乎！太傅死，将军诛，洛阳都亭枭血颅。宗亲宾党一日屠，朝廷大柄归阉奴。乃有何尚书，不肯鉴前车。又向嘉德殿前伏，属镂诛宦官良可乎。
赋松江渔者
作者：张宪
朝代：明
体裁：七言律诗

短棹轻舟白发翁，往来常在泖西东。一篙绿水孤篷外，九点青山落照中。不尽春光杨柳雨，无边秋兴蓼花风。鸱夷盛酒羊裘卧，表海封齐莫论功。
赠宋仲温
作者：张宪
朝代：明
体裁：七言律诗

江南羽化张天雨，海上神交宋仲温。楷法钟繇称独步，草临皇象已专门。折钗未坠风前股，漏屋先凝雨后痕。寄语临池诸俊彦，蚓蛇鸡鹜莫须论。
赠张习之
作者：张宪
朝代：明
体裁：五言律诗

膏雨昼廉纤，炉烟不隔帘。燕泥侵玉麈，蛛网挂牙签。夜枕花频妒，春衫酒半淹。绿窗人散后，明镜摘风髯。
赠张帅
作者：张宪
朝代：明
体裁：七言律诗

马似游龙槊似蛇，弁登雄雉服登猳。声吞汉贼当阳坂，气压秦皇博浪沙。蔽日浮云行按剑，满天明月卧吹笳。同宗亦有狂书客，坐对寒窗拟祃牙。
赠西僧
作者：张宪
朝代：明

西离五印度，东渡独绳桥。海若擎双足，天花上七条。胡经函贝叶，饭钵系㭨瓢。回首流沙路，程途十万遥。
赠西僧
作者：张宪
朝代：明
体裁：五言律诗

西离五印度，东渡独绳桥。海若擎双足，天花上七条。胡经函贝叶，饭钵系椰瓢。回首流沙路，程途十万遥。
赠轩辕道士
作者：张宪
朝代：明

子是弥明几代孙，姓名方使世人闻。坐惊星斗生雷剑，动使烟霞绕练裙。月里白鸾招子晋，山前青虎借茅君。长春酒熟朝朝醉，高枕瑶琴卧碧云。
赠镌碑王生歌
作者：张宪
朝代：明
体裁：古风

太湖之水通吴淞，绿波冷浸青芙蓉。巨灵神斧斫不去，帝命留与历代贤圣镌奇功。奇功旷世信希有，至德乃可齐不朽。嗟哉王生习此艺，功德不逢长袖手。虞黄欧揭牛毛多，笔端佞语如悬河。银钩铁画衒奇丽，天下匠石劳砻磨。王生手握三寸钢，肥深瘦浅能自量。神椎轻重心应手，白蠹食铁森成行。词严笔劲逼晋汉，学士何人美词翰。窅亭五彩护龟趺，峙立通衢人不看。人不看，恐泪垂，晋朝羊公今为谁？高山深水苦自置，后世谁人想见之。王生王生女当知，功德岂在多文辞？君不见延陵季子碑上仅十字，千载万载生光辉。
赵集贤枯木竹石
作者：张宪
朝代：明
体裁：七言绝句

槎牙老树响天风，寂历幽篁泣露丛。惆怅玉堂旧公子，故家陵庙月明中。
送哲古心往吴江报恩寺
作者：张宪
朝代：明
体裁：五言律诗

兰若压江桥，长廊昼寂寥。鸟啼春后树，龙起定中潮。花雨随风散，茶烟隔竹消。客程他日路，清话借通宵。
送海一沤十韵
作者：张宪
朝代：明
体裁：七言排律

尊者来从乾竺国，畏途生出玉门关。地穷西北河为带，水尽东南岛若环。劫火自如潮势吼，禅心已似石头顽。《法华》雨施金盂水，贝叶经挑锡杖镮。幻境万家蝴蝶梦，沧波一个野鸥閒。染轻龙女花难著，德重天厨食自颁。灏气秋横银色界，白毫夜破铁围山。瀴溟此日浮杯去，葱岭何年只履还。佛日未应违下国，甘霖直欲遍人间。探穷大地蛟蛇窟，归立□□虎豹班。
送铁厓先生归钱塘
作者：张宪
朝代：明
体裁：古风

团花染累吴蚕茧，五色文绫出金剪。海风吹度滕王宫，南浦西山画帘卷。天狗夜吠声如雷，东奎西壁昏煤炱。土洲自可驾黄犊，铁箸何用画寒灰。牛酥煼花春未老，湖上同谁剪芳草。真珠酒泻紫蒲萄，金错刀镌红玛瑙。六桥杨柳香雾深，吴娃一笑千黄金。莫邪不作老龙舞，铁管自成丹凤吟。软舆送别湖源道，江花照人日杲杲。长风吹送书画船，先生眼空方醉眠。
送陈惟允
作者：张宪
朝代：明
体裁：古风

抱剑入帝都，未知何所求。观其辞气间，已类朱阿游。肝胆正激烈，既悲还复讴。欲销天下难，先断佞臣头。
酬海藏主纸扇歌
作者：张宪
朝代：明
体裁：古风

海一沤，气骨有似生骅骝。凡缰俗络羁不得，西望八骏瑶池游。终焉不遂志，屏弃妻子，祝发为比丘。遨游名山川，脚趼不肯休。誓绝俗士交，有语常不酬。西来贻我白纸扇，潇洒不画三湘秋。双石相对峙，不压长江流；上有秀发翁，踞坐披羊裘；手垂独茧丝，下挂直铁钩，其意不在鳝与鳅；凉风从西来，短发吹飕飕。故人位九五，驾六龙，垂冕旒。谏议亦好官，视若囹圄囚。作书骂丞相，傲气淩公侯。天星彻夜闹，帝座疑有忧。胡为太史公，仰观劳心眸。偶然共卧伸一足，误压天子腹，奚足尤！飘然纳爵去，天子不可留。清滩七里水如玉，上缚草庐下舣舟。有时耕白云，鞭青牛，何庸图像南宫楼。我今把钓钓台去，海沤此意知我否？海沤此意知我否？
采莲曲
作者：张宪
朝代：明
体裁：五言律诗

明月满大堤，荡舟湖水西。桨牙鸣浪碎，船尾拂花低。绿鬟湿香雾，红袖罥芳泥。采莲不得藕，空妒鸳鸯栖。
金匮书
作者：张宪
朝代：明
体裁：古风

约誓书，金匮藏，不鉴柴家幼儿祚不长。弟兄子侄相继作，书记署名传晋王。金匮书，藏祸府，肘腋奇凶起慈母。深宫烛影夜无人，漏下严更天四鼓。寡妇孤儿不敢啼，戳地有声金柱斧。太平王子著龙衣，定策元勋孰敢非。艺祖有灵君莫急，朱牌金字火羊飞。
铁笛道人遗筚篥七绝
作者：张宪
朝代：明

赞皇太尉有新题，不减吴江与会稽。最忆秋山霜月夜，卷芦一曲醉如泥。朔客苍头一尺髭，酒酣气热卷芦吹。花娘不展徘徊拜，虚负王孙五字诗。长安城里紫葡萄，关塞遗声透月高。一十八星清窍冷，无人唤起薛阳陶。南徐江上月黄昏，谁嚼寒炉对酒尊。满耳□风全不竞，空烦公主嫁乌孙。汉家卤簿最多仪，来驾双菰武骑随。不似酒边呼李衮，静携九漏月中吹。一曲边声绕月楼，满天兵气似并州。塞鸿不管关山怨，闲却吹螺小比丘。国手传闻张野狐，清歌最善月中芦。风前静洗箜篌耳，别画明皇按舞图。
铁笛道人遗筚篥七绝·其一
作者：张宪
朝代：明
体裁：七言绝句

赞皇太尉有新题，不减吴江与会稽。最忆秋山霜月夜，卷芦一曲醉如泥。
铁笛道人遗筚篥七绝·其七
作者：张宪
朝代：明
体裁：七言绝句

国手传闻张野狐，清歌最善月中芦。风前静洗箜篌耳，别画明皇按舞图。
铁笛道人遗筚篥七绝·其三
作者：张宪
朝代：明
体裁：七言绝句

长安城里紫葡萄，关塞遗声透月高。一十八星清窍冷，无人唤起薛阳陶。
铁笛道人遗筚篥七绝·其二
作者：张宪
朝代：明
体裁：七言绝句

朔客苍头一尺髭，酒酣气热卷芦吹。花娘不展徘徊拜，虚负王孙五字诗。
铁笛道人遗筚篥七绝·其五
作者：张宪
朝代：明
体裁：七言绝句

汉家卤簿最多仪，来驾双菰武骑随。不似酒边呼李衮，静携九漏月中吹。
铁笛道人遗筚篥七绝·其六
作者：张宪
朝代：明
体裁：七言绝句

一曲边声绕月楼，满天兵气似并州。塞鸿不管关山怨，闲却吹螺小比丘。
铁笛道人遗筚篥七绝·其四
作者：张宪
朝代：明
体裁：七言绝句

南徐江上月黄昏，谁嚼寒炉对酒尊。满耳□风全不竞，空烦公主嫁乌孙。
铜雀妓
作者：张宪
朝代：明

陵树日沈西，秋风石马嘶。芳尊倾穗帐，讵肯湿黄泥。惨惨笙歌合，遥遥望眼迷。玉人脆如草，能得几回啼。
铜雀妓
作者：张宪
朝代：明
体裁：乐府曲辞

陵树日沈西，秋风石马嘶。芳尊倾繐帐，讵肯湿黄泥。惨惨笙歌合，遥遥望眼迷。玉人脆如草，能得几回啼。
闻说
作者：张宪
朝代：明
体裁：五言律诗

闻说江城破，归心梦里惊。肺肝从此热，手足近来轻。春事愁花朵，晨斋怯鼓声。平生慕王猛，今日莫谈兵。
陈桥行
作者：张宪
朝代：明
体裁：古风

唐宫夜祝邈佶烈，忧民一念通天阙。帝星下射甲马营，紫雾红光掩明月。殿前点检作天子，方颐大口空诛死。重光相荡两金乌，十幅黄旗上龙体。中书相公掌穿爪，不死不忍秘《鸿宝》。画瓠学士独先几，禅授雄文袖中草。君不见，五十三年血载涂，五家八姓相吞屠。陈桥乱卒不拥马，抚掌先生肯坠驴。
雉子斑曲
作者：张宪
朝代：明
体裁：古风

雉子斑，双双起，锦膺绣颈斑斓尾。十步一啄粟，百步一饮水。雌逐雄飞雄随雌，誓不愿拘挛生，宁求野斗死。野鹰昨夜下蒿藜，搦雄飞去雌独归。雉子斑，忍分离，辟邪伎作鼓吹悲。
青山白云图
作者：张宪
朝代：明
体裁：古风

青山青青白云白，一尺小溪千里隔。扁舟舣岸不见人，鸡声何处秦人宅。桃花流水春粼粼，不识人间有战尘。待得紫芝如掌大，归来甘作太平民。
鞠潭为顾子顺赋
作者：张宪
朝代：明
体裁：古风

盘龙塘下潭如井，百尺甘泉冰雪冷。琼英一勺露生香，能黑华颠驻光景。九月十月天雨霜，七十二种分秋芳。粼粼晓碧卓倒景，白者白玉黄金黄。咀鞠之英饮潭绿，不数南阳旧甘谷。童子开门濯帽纱，报道新醅夜来熟。
顾野王读书堆
作者：张宪
朝代：明
体裁：五言律诗

昔闻野王宅，今上读书堆。篁竹最深处，菊花时自开。天风响钟磬，海气结楼台。回首梁陈事，悲歌付一杯。
题云山楼
作者：张宪
朝代：明
体裁：古风

远山近山浓淡青，朝云暮云先后生。我楼虽小实空阔，云自往来山自横。山耶云耶两无碍，地久天长果谁在。渺茫蜃气等虚空，纵有轩窗宁足怪。为爱云山搆小楼，看山看云今白头。山形起伏只如旧，云湿云晴知几秋。门窗向山作长揖，长揖云山两俱入。推窗送山出楼去，山出云归楼自立。愚公好勤不奈閒，孙孙子子厌跻攀。眼空四海本无物，何事欲移门外山。
题华山高卧图
作者：张宪
朝代：明
体裁：古风

蹇驴不蹋丰丘尘，华山归卧云台云。曲肱枕石且适意，世事耳边殊不闻。建隆天子小天下，自起潜行风雪夜。经济元臣不敢眠，夜夜衣冠待车驾。南征北伐事纷纭，猛将四出貔貅军。尽取荆吴并蜀广，床头鼾睡只容君。
题寿老人松年图
作者：张宪
朝代：明
体裁：古风

我昔湖上看眠松，蟠屈苍龙阴十亩。青天昼暝雷雨黑，白日犹疑鬼神守。却忆僧前如雨落，春雨新秧不盈握。如今合抱复蔽牛，偃蹇轮囷卧丘壑。松下老僧金骨仙，亲手种松忘岁年。倒持一尺白鸾尾，拄颊听风当昼眠。茯苓作粥粉作饼，千斛松醪供酩酊。不用飞丹驻玉颜，前身自是陶弘景。
题画
作者：张宪
朝代：明
体裁：七言绝句

晴川渺渺停春水，怪石峨峨插乱山。最爱夕阳烟寺里，千株古木一僧閒。
题画
作者：张宪
朝代：明
体裁：六言诗

远岫层层何处？矮房簇簇谁家？烟树夕阳归鸟，清溪古渡横槎。
题院人画小景
作者：张宪
朝代：明
体裁：七言律诗

高栋层轩夜未央，溶溶新绿涨池塘。风轻杨柳金丝软，月淡梨花玉骨香。乱唾碧茸纡曲径，独循青琐转回廊。千金一刻谁能买，输与豪家白面郎。
题黑神庙
作者：张宪
朝代：明
体裁：古风

雄巫咂角神犀吼，翻脚翩跹起筋斗。血伥怒嚼葛党刀，剥面腥风下天狗。乌骓挐云捷飞豹，金兽吞头浑脱帽。青蛇丈八袅蛮旂，北府新分南岳号。卷鱼鸱吻高插空，飞甍列栋纷青红。花裙草裤自膜拜，白日椎鼓夜击钟。莫猺酋长不平贼，十丈龟趺誇石刻。既不能皂旂玄甲接武黑云都，谩缀竿旄半天黑。君不见兖州祠镇星，会稽借鬼兵。井埋骸骨烂，尸与雉堞平。乌乎，五花营，千里马，珠如砾，金如瓦。亡妻走妾各事仇，三尺弓弦泪成把，黑神黑神何为者？
饯梁王
作者：张宪
朝代：明
体裁：古风

寿春殿，延喜楼，梁王欲归天子留。楼前百戏排倡优，百官陪宴酬未休。梁王上马楼上头，梁王东归天子愁。天子愁，梁王喜。鸱枭暗移传国玺，砀山王气珑瑽起。皇后捧金卮，天子歌《柳枝》，家亡国破无多时。河东鸦儿独眼窥，纥干冻雀死不飞，灞桥送客那得知。
鸿门会
作者：张宪
朝代：明
体裁：古风

云成龙，气成虎，椎鼓撞钟宴真主。披帷壮士发指冠，侧盾当筵请公舞。白发老臣心独苦，玉玦三看君不语。五星东井夜联珠，天狗欃枪落如雨。鸿沟咫尺接鸿门，千里神骓一夜奔。君不见龙泉影里重瞳瞽，玉斗声中五体分。
黄鹤楼眺望二首·其一
作者：张宪
朝代：明
体裁：七言律诗

胜游星聚愧当筵，督饷南征此息肩。圣世舆图非昔楚，乾坤界脉自西川。气吞湖海古今句，手摘星辰咫尺天。黄鹤一声江上棹，山高月小浪痕圆。
黄鹤楼眺望二首·其二
作者：张宪
朝代：明
体裁：七言律诗

江上层楼敞四筵，仙梯峭级耸吟肩。北通汉漾来嶓冢，南汇岷沱迤蜀川。铁笛声中鹦鹉赋，斗牛躔外洞庭天。清风一棹扬州路，黄鹤归时月正圆。
丁亥重阳悼阵亡将士
作者：张家玉
朝代：明

回首天涯忆故乡，忽惊节候又重阳。断肠何处啼猿月，警梦当阶唳鹤霜。击楫几时清海浦，枕戈犹未扫欃枪。可怜多少英雄骨，空照黄花吐烈香。
不寐
作者：张家玉
朝代：明

蓬窗独坐气飕飕，击楫谁怜士雅忧。撒手已无儿女恋，回头宁有室家谋。须知白水仍兴汉，未信西戎可继周。惆怅胡尘思欲扫，几回中夜舞吴钩。
与琼敷堂主人论诗
作者：张家玉
朝代：明

雅乐久不振，举世淫其声。繁弦与急响，嘈杂难为听。之子青莲后，山水寄幽情。为我鼓瑶琴，指下清泠泠。一曲犹未终，风泉满座生。问君何能尔，近得师连成。吾闻声音道，可以通神明。靡曼不足耻，所贵在和平。愿君终秘惜，勿为俗耳更。
乌蛮滩
作者：张家玉
朝代：明

乌蛮滩上逆春雷，不数瞿塘滟滪堆。水似瑶阶千折上，舟如怒马侧盘来。歌翻白雪流笙管，风引飞涛入酒杯。笑向湘江相借问，年年东去几时回。
伤我明所用不得人致有今日之祸
作者：张家玉
朝代：明

徵兵转饷日何穷，少府金钱尽废供。不见犁庭歼丑虏，惟闻弃甲走元戎。摧残禁苑煤山火，零落朝仪建业钟。遥忆鼎湖兼雪窖，忠魂曾有几从龙。北向天骄愤未平，无衣痛哭不成声。摅忠若个真披沥，报国何人死战争。汉室威仪他日望，商郊禾黍此时情。鏖兵几厌民心苦，犹见经天太白横。防边岁岁事耑征，不见颠连九庙惊。古堞有城荒白下，斜阳无语老燕京。单于夜啸巡屯马，上将坛空宿卫兵。惆怅行吟秋月白，不知今夕为何明。
伤我明所用不得人致有今日之祸·其一
作者：张家玉
朝代：明

徵兵转饷日何穷，少府金钱尽废供。不见犁庭歼丑虏，惟闻弃甲走元戎。摧残禁苑煤山火，零落朝仪建业钟。遥忆鼎湖兼雪窖，忠魂曾有几从龙。
伤我明所用不得人致有今日之祸·其三
作者：张家玉
朝代：明

防边岁岁事耑征，不见颠连九庙惊。古堞有城荒白下，斜阳无语老燕京。单于夜啸巡屯马，上将坛空宿卫兵。惆怅行吟秋月白，不知今夕为何明。
伤我明所用不得人致有今日之祸·其二
作者：张家玉
朝代：明

北向天骄愤未平，无衣痛哭不成声。摅忠若个真披沥，报国何人死战争。汉室威仪他日望，商郊禾黍此时情。鏖兵几厌民心苦，犹见经天太白横。
伤族罹祸
作者：张家玉
朝代：明

谁计忠成九族殃，行藏我亦似文方。但能完得君臣节，磨涅从他也不妨。
偶闻童仆夜语
作者：张家玉
朝代：明

不达时情数蠢奴，犹思家业苦嗟吁。此身已置存亡外，宁计田芜与地芜。
军中同诸谋士夜谈
作者：张家玉
朝代：明

戍鼓风高杀气浮，横天太白几时休。犯疆厌见狼头虏，奇相难逢燕颔侯。祇为纲常争万世，宁徼竹帛记千秋。何当铁骑犁庭日，重见燕然片石留。
军中夜感
作者：张家玉
朝代：明

惨澹天昏与地荒，西风残月冷沙场。裹尸马革英雄事，纵死终令汗竹香。
军中怀康之侄
作者：张家玉
朝代：明

荏苒星霜节已徂，天涯零落各欷歔。传予被掳情原伪，闻尔从胡事亦迂。斩佞莫忘朱子剑，传家休负石公书。当年淝水称能事，折屐遥缄望有馀。
军中怀罗徵士孺文从军不果
作者：张家玉
朝代：明

渺渺伊人忽我思，山川回望隔黄旗。南阳肯信能长卧，采石遥怜待出奇。孤愤久知思汉室，同仇应共振王师。寒光夜发芙蓉剑，正是期君出匣时。
军中怀陈长园
作者：张家玉
朝代：明

回首罗浮片月娟，伊人何处冷风烟。离群忍听三秋雁，避难曾同一叶船。杯酒不堪论往事，南溪犹忆夜流连。几回话到中兴处，未即闻鸡已怃然。
军中遗稿 读史十首 其一
作者：张家玉
朝代：明
体裁：七言绝句

读史高斋日正红，书生予夺笑谈中。帝秦不是奇男子，也有强梁向海东。
军中遗稿 读史十首 其七
作者：张家玉
朝代：明
体裁：七言绝句

摩诘才名噪一时，孤臣喷薄又成诗。可怜一片珠江水，翻作当年凝碧池。
军中遗稿 读史十首 其三
作者：张家玉
朝代：明
体裁：七言绝句

顺水长驱事已非，龙潜虎伏失干旂。南阳果系真天子，定有王丰勒马归。
军中遗稿 读史十首 其九
作者：张家玉
朝代：明
体裁：七言绝句

忆昔悬帆出建阳，桥头卜肆尚传芳。而今不管天人数，却笑劳劳谢侍郎。
军中遗稿 读史十首 其二
作者：张家玉
朝代：明
体裁：七言绝句

汉使堂堂出朔边，微茫海北锁寒烟。青羝白雪如逢我，耐得苏卿十九年。
军中遗稿 读史十首 其五
作者：张家玉
朝代：明
体裁：七言绝句

晋室倾颓事莫当，鸡声啼起铁肝肠。诸君莫洒新亭泪，好向中原识范阳。
军中遗稿 读史十首 其八
作者：张家玉
朝代：明
体裁：七言绝句

望断厓门不忍闻，今今昨昨总纷纷。碙州纵有黄龙瑞，丞相传来不姓文。
军中遗稿 读史十首 其六
作者：张家玉
朝代：明
体裁：七言绝句

渔阳鼙鼓动燕京，若个传来骂贼声。记得当年颜太守，洛阳桥畔舌纵横。
军中遗稿 读史十首 其十
作者：张家玉
朝代：明
体裁：七言绝句

绛阙天魔舞不休，义旗昨日起濠州。东官曾有誇封禅，扫却毡裘拜冕旒。
军中遗稿 读史十首 其四
作者：张家玉
朝代：明
体裁：七言绝句

宣阳门外汉重围，日落华林掩夕晖。国破家亡今古事，肯随会稽着青衣。
军中遗稿·读史十首
作者：张家玉
朝代：明

读史高斋日正红，书生予夺笑谈中。帝秦不是奇男子，也有强梁向海东。汉使堂堂出朔边，微茫海北锁寒烟。青羝白雪如逢我，耐得苏卿十九年。顺水长驱事已非，龙潜虎伏失干旂。南阳果系真天子，定有王丰勒马归。宣阳门外汉重围，日落华林掩夕晖。国破家亡今古事，肯随会稽着青衣。晋室倾颓事莫当，鸡声啼起铁肝肠。诸君莫洒新亭泪，好向中原识范阳。渔阳鼙鼓动燕京，若个传来骂贼声。记得当年颜太守，洛阳桥畔舌纵横。摩诘才名噪一时，孤臣喷薄又成诗。可怜一片珠江水，翻作当年凝碧池。望断厓门不忍闻，今今昨昨总纷纷。碙州纵有黄龙瑞，丞相传来不姓文。忆昔悬帆出建阳，桥头卜肆尚传芳。而今不管天人数，却笑劳劳谢侍郎。绛阙天魔舞不休，义旗昨日起濠州。东官曾有誇封禅，扫却毡裘拜冕旒。
出师
作者：张家玉
朝代：明

独整王师陌上游，村庄儿女尽凝眸。请看我亦何曾异，毕竟人间不剃头。
别李烟客
作者：张家玉
朝代：明

扁舟随雁出枫林，回首禅房积翠深。自笑尘缘消未得，赠君惟有白云心。
北上咏雪
作者：张家玉
朝代：明

冰销催就鲛人织，珠帐逶迤施九緎。浑河昨日绿千寻，一点鸭头留不得。塞上平沙漾月华，北风剪水作飞花。闲凭古树啸云际，却似乘来银汉槎。碛西日没重城闭，一带女墙飞白雉。玉人何处把琼枝，笑指诸峰挽银髻。山河大地碧琉璃，壮士寒威生铁衣。胡儿紫貂遮不迭，无复临边散马蹄。红旗半掩残霞片，细柳营中夜张宴。将军揖客坐氍毹，绣幕锦筝围兽炭。梅花空忆故园春，水齧重茵梦不成。欲招橘叟手相语，更向瀛州赌玉尘。
十九日杨邦达大战于分龙岭暂虏首千级次日又将战于牧牛坑其行也以诗壮之
作者：张家玉
朝代：明

前宵杀透几重围，勇矣将军壮国威。此日定应擒拓跋，莫教胡虏只轮归。
南阳经武侯故宅
作者：张家玉
朝代：明

眼前非复旧青徐，千载琅琊有故居。歌舞漫悲漳水雀，风云犹忆汉江鱼。隆中未竟生前略，箧里空藏去后书。不尽英雄满襟泪，为君凭吊重踟蹰。衰柳残堤锁夕阳，行人犹忆卧龙岗。半犁烟雨长吟处，万古乾坤一草堂。夜月有时归鹤氅，秋风无复莅戎行。可怜旧业荒芜尽，空博成都几树桑。
南阳经武侯故宅·其一
作者：张家玉
朝代：明

眼前非复旧青徐，千载琅琊有故居。歌舞漫悲漳水雀，风云犹忆汉江鱼。隆中未竟生前略，箧里空藏去后书。不尽英雄满襟泪，为君凭吊重踟蹰。
南阳经武侯故宅·其二
作者：张家玉
朝代：明

衰柳残堤锁夕阳，行人犹忆卧龙岗。半犁烟雨长吟处，万古乾坤一草堂。夜月有时归鹤氅，秋风无复莅戎行。可怜旧业荒芜尽，空博成都几树桑。
卜居五首
作者：张家玉
朝代：明

卜筑蓬蒿一径斜，池塘新绿映窗纱。蒲团坐到忘机处，不觉春风度落花。萧萧夜雨拂窗蓬，弱草柔条怯晚风。却怪南园数竿竹，亦随风动委池中。小园春暖日芳菲，画阁摊书懒下帷。求友黄鹂满深树，山童不用款柴扉。丹崖碧洞锁柴扉，中有真人学息机。却笑白云行不得，风来又过别山飞。风摇万绿昼阴阴，双屐穿花不染尘。记得断桥流水畔，虬枝时伴一溪云。
卜居五首·其一
作者：张家玉
朝代：明

卜筑蓬蒿一径斜，池塘新绿映窗纱。蒲团坐到忘机处，不觉春风度落花。
卜居五首·其三
作者：张家玉
朝代：明

小园春暖日芳菲，画阁摊书懒下帷。求友黄鹂满深树，山童不用款柴扉。
卜居五首·其二
作者：张家玉
朝代：明

萧萧夜雨拂窗蓬，弱草柔条怯晚风。却怪南园数竿竹，亦随风动委池中。
卜居五首·其五
作者：张家玉
朝代：明

风摇万绿昼阴阴，双屐穿花不染尘。记得断桥流水畔，虬枝时伴一溪云。
卜居五首·其四
作者：张家玉
朝代：明

丹崖碧洞锁柴扉，中有真人学息机。却笑白云行不得，风来又过别山飞。
参将杨邦达阵中生擒渠魁五人曰万中永俞世安何碧奇邓琏张洽苍鞫之皆河南人也未正刑我师又北五渠遂得狡脱良可叹哉
作者：张家玉
朝代：明

勇冠一军邦达最，缚来五虎伪狼头。七擒泸水谁堪驾，三箭天山尔定优。独惜拘原将寝革，重嗟脱网漏吞舟。誓期共励桑榆志，肯使胡奴片甲留。
叹变
作者：张家玉
朝代：明

亦知牢落苦奔波，其奈冠裳扫地何。一自首阳人去后，更谁重唱采薇歌。
同容瞻公北上别后却寄
作者：张家玉
朝代：明

邮亭风急雪纷纷，目断南天雁几群。白眼同为千里客，青山何事独留君。江南昨夜孤舟雨，淮北今朝日暮云。处处山城唯战鼓，不堪回首赋从军。
哭杨邦达
作者：张家玉
朝代：明

昨夜西风折义旗，今朝邦达竟何之。丰标无复张文远，酣战谁方许虎痴。忠魄想应随烈帝，英魂犹自绕王师。睢阳誓志终为厉，愿壮山河殄裔夷。
园居
作者：张家玉
朝代：明

翛然小刍林，独枕江皋远。竹篱通复隔，花径穷又转。近植旃檀香，远峰青莲展。主人日多暇，疏茅手日剪。芝田放鹤耕，萝幌呼猿捲。有时纵短筇，独自下兰坂。寒云送疏钟，遥惊隔林犬。归来到蒲团，坐看松云绚。
圯上怀留侯
作者：张家玉
朝代：明

楚楚韩公子，意气何慨慷。破产结壮士，愤此宗国亡。往往感异人，出身为连□。惜哉博浪椎，不获摧嬴秦。既谢沧海君，还过圯桥旁。仙人黄石公，素书发秘藏。遂揖隆准公，长驱入咸阳。秦摧项亦蹙，托身亡何乡。良则能用汉，非汉能用良。至今钦英风，激烈动肝肠。
夜坐
作者：张家玉
朝代：明

月落孤斋夜色浓，戍楼深处鼓鼕鼕。身如绕树南飞鹊，影似伤弓北地鸿。往事肯随春梦散，斜阳犹忆日轮东。英雄成败非今日，狐史千秋自有公。
夜走博罗
作者：张家玉
朝代：明

举目烽烟黯自伤，胡笳吹处似边方。真同丧狗生无愧，纵比流萤死有光。力尽张良虚博浪，时穷许远失睢阳。当存百炼坚金志，捲土重来未可量。匹马孤军共一行，旌麾淩乱势苍黄。云崩日落豺狼啸，地黑天昏傀儡强。报国谁同坚铁石，捐躯吾任笑愚狂。春秋勿谓千年绝，身有遗编尚未亡。
夜走博罗·其一
作者：张家玉
朝代：明

举目烽烟黯自伤，胡笳吹处似边方。真同丧狗生无愧，纵比流萤死有光。力尽张良虚博浪，时穷许远失睢阳。当存百炼坚金志，捲土重来未可量。
夜走博罗·其二
作者：张家玉
朝代：明

匹马孤军共一行，旌麾淩乱势苍黄。云崩日落豺狼啸，地黑天昏傀儡强。报国谁同坚铁石，捐躯吾任笑愚狂。春秋勿谓千年绝，身有遗编尚未亡。
夜雨
作者：张家玉
朝代：明

欹枕更残夜正深，凄风苦雨助哀吟。蓼莪忍诵思亲句，犬马难忘报主心。望断江关愁极目，梦回京国涕沾襟。离离禾黍添新恨，何日西归得好音。
家少参署中早梅
作者：张家玉
朝代：明

春暖南枝早亚衙，半枝疏影上窗纱。故园今夜三更月，香发罗浮几树花。
宿村庄
作者：张家玉
朝代：明

阴风漠漠冷孤村，寥落天涯忆故园。劲草也知难偃地，芳兰何意忌当门。梦回旅帐神犹奋，泪洒征衫血有痕。愁绝鸡声催戍角，不堪清夜舞刘琨。
宿田家早起
作者：张家玉
朝代：明

咿喔鸡声促曙光，劳劳人起戒行装。乱离几厌兵戎苦，迢递徒悲道路长。半榻云窝犹未暖，一宵萍水又他乡。何时得似王摩诘，睡听啼莺懒下床。
寓目怆怀
作者：张家玉
朝代：明

三十无成荏苒过，眼前羞见旧山河。人民城郭皆非昔，怪得文山感慨多。
对月
作者：张家玉
朝代：明

对月愁吟影自怜，茕茕瘦骨欲撑天。亲提白刃驱前部，岂为黄金肘后悬。刁斗夜寒旌旆肃，胡笳宵动旅魂骞。何时凯奏恢京日，换却团花拜御前。
对雪寄故园诸同好
作者：张家玉
朝代：明

猎猎北风动，天涯雪色新。瑶阶不受日，琼树向先春。远水相思夜，空山独卧人。一枝春寄否，珍重慰情亲。土尘飞不尽，四野扑衣来。侧想罗浮上，梅花应尽开。何人翻雪浪，有客傍瑶台。为问溪桥水，骑驴日几回。
对雪寄故园诸同好·其一
作者：张家玉
朝代：明

猎猎北风动，天涯雪色新。瑶阶不受日，琼树向先春。远水相思夜，空山独卧人。一枝春寄否，珍重慰情亲。
对雪寄故园诸同好·其二
作者：张家玉
朝代：明

土尘飞不尽，四野扑衣来。侧想罗浮上，梅花应尽开。何人翻雪浪，有客傍瑶台。为问溪桥水，骑驴日几回。
寻嘉祐寺
作者：张家玉
朝代：明

英英白云懒，杳杳青溪暮。山僧不出门，残钟在深树。
寿若赤祁翁七十一
作者：张家玉
朝代：明

嘉君甲第寿星明，海内人推齿德馨。九十荆枝同曳杖，百年椿树旧趋庭。齐眉萱草连根秀，入室芝兰聚德星。天爵既修人爵至，明庭应见下弓旌。
将发
作者：张家玉
朝代：明

东泊西飘寄一身，头颅空带楚冠尘。千秋独有文夫子，同笑迎降卖国人。
小憩湘江
作者：张家玉
朝代：明

小憩依丹壑，萧骚别洞天。枫林疏落雁，萝径乱呼蝉。客路馀千里，乡心还半年。前津望不极，迢递隔湘烟。
屡欲提师入卫西京奈前途阻绝不果
作者：张家玉
朝代：明

透甲霜风扑面沙，孤臣飘泊久无家。北怜戎犬栖黄屋，西望冠裳举翠华。我寄猗兰幽里操，谁吹胡拍惨中笳。摇摇念此心逾折，三匝愁听绕树鸦。
山涧初静
作者：张家玉
朝代：明

细雨过山家，晴天漾晚霞。残流咽幽涧，新绿上青莎。翠浴枝头鸟，红飘叶底花。樵歌洞口发，归骑夕阳斜。
山行寻寺
作者：张家玉
朝代：明

爱着登山屐，寻幽续胜缘。危桥依峭壁，斜树引疏烟。溪静鹿群饮，云闲鹤自眠。闻钟知有寺，吾意欲逃禅。
广陵曲六章
作者：张家玉
朝代：明

迢迢邗江道，烟花咫尺迷。朱楼临紫陌，画舫接金堤。隐隐闻歌吹，相传是竹西。五方推利薮，到处是膻场。夜市千灯艳，春醪十里香。豪华感行路，知道是盐行。新莺初学啭，乳燕正交飞。芳草青丝发，垂杨金缕衣。昔日迷楼下，家家拥翠帏。琼瑶天下种，桃李路傍枝。憨爱司花女，娇怜来梦儿。奔月何时下，为云未可知。逶迤锦步障，乱转七香车。尘暗九衢月，光生满路花。何因堕珠泪，言过玉钩斜。悄悄搴帏出，盈盈却扇行。衣裳秋水染，笑语香风生。却向琼花观，低头礼玉清。
广陵曲六章·其一
作者：张家玉
朝代：明

迢迢邗江道，烟花咫尺迷。朱楼临紫陌，画舫接金堤。隐隐闻歌吹，相传是竹西。
广陵曲六章·其三
作者：张家玉
朝代：明

新莺初学啭，乳燕正交飞。芳草青丝发，垂杨金缕衣。昔日迷楼下，家家拥翠帏。
广陵曲六章·其二
作者：张家玉
朝代：明

五方推利薮，到处是膻场。夜市千灯艳，春醪十里香。豪华感行路，知道是盐行。
广陵曲六章·其五
作者：张家玉
朝代：明

逶迤锦步障，乱转七香车。尘暗九衢月，光生满路花。何因堕珠泪，言过玉钩斜。
广陵曲六章·其六
作者：张家玉
朝代：明

悄悄搴帏出，盈盈却扇行。衣裳秋水染，笑语香风生。却向琼花观，低头礼玉清。
广陵曲六章·其四
作者：张家玉
朝代：明

琼瑶天下种，桃李路傍枝。憨爱司花女，娇怜来梦儿。奔月何时下，为云未可知。
广陵行为林伯隆赠太康校书
作者：张家玉
朝代：明

扬州春色誇前古，百尺危楼瞰江渚。翠辇曾闻此地过，司花来梦矜歌舞。梦残花落掩春衫，无复官河漾锦帆。江上月来空自照，临风谁唱望江南。琼花幻作太康女，霓裳一曲空中举。怜春惜玉有林君，首挂玉钗心自许。从君呼酒醉琼瑶，春风无力海棠娇。十二巫山云雨度，三千阆苑鹤笙调。三千十二谁不羡，过眼韶光急于箭。劝君对酒且尽欢，劝君莫负如花面。君不见隋堤日暮飞杨花，堤前垂柳空啼鸦。
录别
作者：张家玉
朝代：明

鸳鸯戏清池，两两常相倚。羽翼临当乖，风波中道起。相对尚难知，何况万馀里。毛褐虽云贱，不夺于纨绮。来亲去者疏，毋为贵君子。一心抱区区，君谅执高谊。
得萧年兄西京大捷之札志喜
作者：张家玉
朝代：明

微臣忽报复西京，举手良深舞蹈情。万国戎师今四集，九天威福正中兴。蔡城再见鹅鸣捷，淝水重闻鹤唳惊。早晚贤王应授首，长驱还拟扫龙庭。
忆京华
作者：张家玉
朝代：明

岧峣天府两金汤，妖气苍茫白日荒。玉减香消虚少嫔，花残歌散冷朝阳。铜驼北望沉荆棘，铁骑南侵满战场。回首可怜关塞月，捣衣砧上为谁忙。
忆余为诸生时痛哭当事素餐者若而人通籍后转痛当事误国者若而人甚于若而人也吁祖宗三百年大器遂使獐头鼠目辈一朝堕甑良可痛也良可哭也
作者：张家玉
朝代：明

朦胧推毂委耑征，无限伤心叹我明。大老高谋惟避地，将军妙策祇行成。轻弓短箭来胡马，弃甲投戈走汉兵。谁使至尊虚拊髀，坐令谈笑失周京。
忆昔燕畿之变
作者：张家玉
朝代：明

首逆何人卖国先，遂令滋祸竟绵延。内廷已失金吾守，外地宁誇铁瓮坚。万井桑麻铺战垒，千家城郭静炊烟。谁怜去国孤臣远，禾黍兴悲几涕涟。
忆朝
作者：张家玉
朝代：明

忆昔京华玉署连，五更清佩入朝天。阗阗丝管华灯下，济济夔龙彩仗前。虎帐罢收宫漏箭，螭阶初袅御炉烟。只今羊犬纵横处，谁挽天河洗秽膻。
怀内二首
作者：张家玉
朝代：明

闺中昨日起离愁，杨柳青青送客舟。今夕凄凉又何处，半帆烟雨楚江秋。连江风雨雁争飞，目送南天泪满衣。少妇夜深休闭阁，征人多向梦中归。
怀内二首·其一
作者：张家玉
朝代：明

闺中昨日起离愁，杨柳青青送客舟。今夕凄凉又何处，半帆烟雨楚江秋。
怀内二首·其二
作者：张家玉
朝代：明

连江风雨雁争飞，目送南天泪满衣。少妇夜深休闭阁，征人多向梦中归。
悲秋
作者：张家玉
朝代：明

一夜苍山万木枯，霜风飒飒满平芜。凉回宋玉悲难写，愁剧张衡咏亦无。玉署昔年酣翰墨，泥涂今日饱驰驱。可怜司寇堂堂职，忍负君王作叛奴。
感愤
作者：张家玉
朝代：明

积弊和戎久已知，不图大木竟难支。昆仑漫忆三通鼓，淝水难同一局棋。今古无穷终是幻，死生有尽亦何悲。夷齐去后无知己，欲上西山继采薇。
感遇
作者：张家玉
朝代：明

颠倒苍苍亦可怜，江山何地是安然。宵行秣马传餐食，夜宿连营抱鼓眠。雪骨寒梅真我瘦，冰心皓月为谁圆。从今一斗孤忠血，总化春山哭杜鹃。奔走孤臣胆备尝，死生谁复问苍苍。兽蹄鸟迹交中国，雾惨烟荒满战场。昔日人谋应有定，如今天命不于常。江山无限凄凉泪，拭向西风洒夕阳。
感遇·其一
作者：张家玉
朝代：明

颠倒苍苍亦可怜，江山何地是安然。宵行秣马传餐食，夜宿连营抱鼓眠。雪骨寒梅真我瘦，冰心皓月为谁圆。从今一斗孤忠血，总化春山哭杜鹃。
感遇·其二
作者：张家玉
朝代：明

奔走孤臣胆备尝，死生谁复问苍苍。兽蹄鸟迹交中国，雾惨烟荒满战场。昔日人谋应有定，如今天命不于常。江山无限凄凉泪，拭向西风洒夕阳。
扬州赏牡丹
作者：张家玉
朝代：明

暖风动地群芳悦，十里香畦怒苞决。蒸云炙日不胜春，坐见檀心一夜发。绿叶枝疏翠箔搴，天香国色各争妍。杨妃睡起娇无力，鹦鹉杯中紫气度。碧槛雕阑十二重，牢锁春风不遣去。青莲学士昔挥毫，赋就清平调独高。姚黄魏紫黯无色，妒杀花前宫锦袍。
拨闷
作者：张家玉
朝代：明

欲拨牢骚强笑歌，此身其奈此生何。人怜岁月优游少，我抱山河感慨多。报国无才成坎壈，思亲有泪但滂沱。年来枯尽英雄血，独有吞胡志不磨。
挽陈同盟
作者：张家玉
朝代：明

国破家亡事两伤，孤忠羡尔铁肝肠。盟心共信真豪杰，戮力同驱假犬羊。激烈刚风生凛凛，从容正气死堂堂。独怜奇计人空老，誓报如今只子房。
早行河源
作者：张家玉
朝代：明

野外燐飞闪闪明，奇鸧相叫互悲声。沙场满眼英雄骨，独有流波咽不平。
早路
作者：张家玉
朝代：明

征衣才解又严装，祇为戎机尽夜忙。九县飘摇何日定，三精昏暗几时光。中原痛哭悲涂炭，左衽惊看尽犬羊。惭愧皇唐谁再造，千秋吾欲吊汾阳。
时事
作者：张家玉
朝代：明

奸邪昔日肆豪骄，天道于今报始昭。堪笑李斯徒播毒，东门牵犬几曾饶。
春望篇
作者：张家玉
朝代：明

花事萧条风雨边，登临长笑倚江天。北庭又报军书至，南土殊非乐国年。戎马乱嘶芳草路，戍楼深锁绿杨烟。赋诗忆得前人句，东望望春春可怜。
春闺寓兴
作者：张家玉
朝代：明

关塞迢迢万里赊，红颜多少老风沙。祇图肘后黄金印，误掷人间几岁华。竹林啼鸟送春晖，何事行人尚未归。惆怅夜来窗月白，梦魂飞不到金微。春病春愁两不宽，愁连烽火是长安。何时得起龙城将，早向阴山解战鞍。
春闺寓兴·其一
作者：张家玉
朝代：明

关塞迢迢万里赊，红颜多少老风沙。祇图肘后黄金印，误掷人间几岁华。
春闺寓兴·其三
作者：张家玉
朝代：明

春病春愁两不宽，愁连烽火是长安。何时得起龙城将，早向阴山解战鞍。
春闺寓兴·其二
作者：张家玉
朝代：明

竹林啼鸟送春晖，何事行人尚未归。惆怅夜来窗月白，梦魂飞不到金微。
月中早行马上有感
作者：张家玉
朝代：明

匹马萧萧欲发迟，天涯游子去何之。行人弓箭戎装早，载道兵戈羽檄驰。泪洒杜陵偏我属，身如王粲好谁依。那堪淡月疏星夜，不似南宫待漏时。
月夜避地徵兵
作者：张家玉
朝代：明

惨惨西风动客衣，伤心回首月明时。皇天有意应相福，白刃无情亦不辞。昔日边疆喧战马，于今邑里竖旌旗。功成何日酬明主，再见垂衣驭四夷。
柬徐九夷
作者：张家玉
朝代：明

我本自怀抱，知君更不犹。沉深类有道，淡薄若无求。月醉梅花国，歌清郢水秋。偶因君下榻，却忆旧南州。
榕溪晓发
作者：张家玉
朝代：明

风送牙樯复溯流，此身漂泊一虚舟。虽无诸葛平蛮策，且作宗生破浪游。死去不妨蝇作客，生还何必爵封侯。年来怒发冲如戟，愤处犹堪刺虏头。
步杨台觉上座静空题朱秀峰前韵
作者：张家玉
朝代：明

结宇长依朱秀峰，霏霏珠翠滴玲珑。烟霞不捲新朝露，岁月常悬旧日容。封作狼山一块石，标成铜柱万年功。撑持半壁君同我，肯逐恒河浪寄踪。
泛月
作者：张家玉
朝代：明

沿月纵兰桡，江烟碧未消。清波不相待，转盼失溪桥。澄江净于练，归人浩思发。不信捲帘人，相思有明月。
泛月·其一
作者：张家玉
朝代：明

沿月纵兰桡，江烟碧未消。清波不相待，转盼失溪桥。
泛月·其二
作者：张家玉
朝代：明

澄江净于练，归人浩思发。不信捲帘人，相思有明月。
津亭
作者：张家玉
朝代：明

鱼子津亭牵客衣，为言前路去船稀。野云渡水迷江树，飞鸟萧条带雨归。
涌汀晚泊
作者：张家玉
朝代：明

孤棹乘流晚更过，半溪烟暝起渔歌。老翁不管关心事，自在船头织绿蓑。
游南山
作者：张家玉
朝代：明

维舟潭水曲，引睇南山麓。芳草含朝烟，萋萋千顷绿。萋萋芳草连翠微，山中人兮薜萝衣。芝田纵步黄鹤舞，竹枝脱手黄龙飞。芝田竹杖千峰里，回首尘寰成万里。夕阳一带挂荒城，但觉寒烟没江水。寒江一片去悠悠，芙蓉花落西风秋。何如半榻松风引仙梦，高飞一举淩沧洲。
游南池用杜韵
作者：张家玉
朝代：明

地扼全齐要，门通万里船。临流荫高柳，隔水听鸣蝉。荇带拖残雨，莲衣落暮天。何人继芳躅，开径扫花毡。
游海淀题石上
作者：张家玉
朝代：明

棱棱碧山骨，奇与巧兼擅。似经鬼斧斫，谁遣神鞭转。主人国柱石，搜罗置亭院。岩壑相蔽亏，峰峦互隐现。云生莲势动，雨过苔文绚。既藏宛委篇，亦竖韩陵片。铿铿流赋响，铮铮答歌串。生成补天物，五色不待鍊。岫幌昼常开，磴道时独践。会当逐灵槎，言归天汉畔。岁旱望为霖，好作零陵燕。
漫兴
作者：张家玉
朝代：明

拟卜幽居绝世尘，桃源无路可逃秦。朝来怕纵潇潇目，愁见青山换主人。
灯下偶读武子十三篇
作者：张家玉
朝代：明

期许当年颇觉迂，壮怀曾爱读阴符。人间任笑侬狂士，我亦还怜彼鄙夫。饮恨愁来思复楚，忧天奋处欲吞胡。封侯自是寻常事，不数功成万骨枯。
燕市吊袁督师
作者：张家玉
朝代：明

黄沙白雾皂雕旗，独赖孤臣两臂挥。齧血作书招死士，裹疮临战立重围。遂令汉卒闻笳奋，共扫妖氛奏凯归。劳苦功高谁得似，中山何事谤书飞。